“Dzidzɔtɔwoe nye amesiwo le Mawu ƒe nya la sem, eye wole edzi wɔm.”—LUKA 11:28, NW.\n1. Ɣekaɣie Yehowa dze nuƒoƒo na amegbetɔwo gɔme?\nYEHOWA lɔ̃ amegbetɔwo eye wòtsɔ ɖe le woƒe dedienɔnɔ me vevie. Eyata mewɔ nuku o be eƒoa nu na wo. Edze nuƒoƒo na wo gɔme tso Eden-bɔa me ke. Mose I, 3:8 gblɔ be gbeɖeka le “anyinufaɣi” la, Adam kple Xawa ‘se Yehowa Mawu ƒe gbe.’ Ame aɖewo gblɔ be nya sia fia be Yehowa lɔ̃a nuƒoƒo na Adam le anyinufaɣiwo, ɖewohĩ gbesiagbe. Aleke ke nyaa le o, Biblia na eme kɔ be menye ɖeko Mawu ɖoe koŋ fiaa mɔ ame gbãtɔ la o, ke boŋ efiaa nusiwo wòle be wòanya ale be wòate ŋu awɔ dɔ siwo wòde esi la hãe.—Mose I, 1:28-30.\n2. Aleke ame eve gbãtɔ ɖe wo ɖokui ɖa le Yehowa ƒe mɔfiame ŋui, eye nukae do tso eme?\n2 Yehowa na agbe Adam kple Xawa, ena ŋusẽ wo be woaɖu lãwo dzi, eye wòtsɔ anyigba blibo la de woƒe ŋusẽ te. Se ɖeka koe wòde na wo—si nye be woagaɖu sidzedze nyui kple vɔ̃ ƒe atikutsetsea o. Le Satana ƒe ŋusẽkpɔkpɔ ɖe Adam kple Xawa dzi ta la, woda le Mawu ƒe sea dzi. (Mose I, 2:16, 17; 3:1-6) Wotiae be yewoawɔ nu le yewo ɖokui si ahawɔ nyui kple vɔ̃ ŋuti nyametsotso na wo ɖokui. Nusia wɔwɔ na be woɖe wo ɖokui ɖa le wo Wɔla lɔ̃amea ƒe mɔfiame ŋu movidzɔdzɔtɔe. Afɔkue do tso eme na woa kple wo vi siwo womekpɔ dzi haɖe o la. Adam kple Xawa va tsi heku amegã kple nyagã eye mlɔeba woku eye mɔkpɔkpɔ aɖeke mele wo si na tsitretsitsi o. Woƒe dzidzimeviwo nyi nuvɔ̃ kple emetsonu si nye ku ƒe dome.—Romatɔwo 5:12.\n3. Nukatae Yehowa ƒo nu na Kain ɖo, eye aleke Kain wɔ nu ɖe eŋui?\n3 Togbɔ be aglãdzenu sia yi edzi le Eden hã la, Yehowa yi edzi ƒoa nu na eƒe nuwɔwɔ siwo nye amegbetɔwo. Kain, si nye Adam kple Xawa ƒe viŋutsu gbãtɔ, nɔ mɔ si akplɔe de nuvɔ̃ me dzi. Yehowa xlɔ̃ nui be eɖo ta afɔku me eye wòɖo aɖaŋu nɛ be ‘wòatrɔ ɖe nyuiwɔwɔ ŋu.’ Kain gbe aɖaŋu sia si woɖo nɛ lɔlɔ̃tɔe la xɔxɔ eye wòwu nɔvia. (Mose I, 4:3-8) Ale wɔ ame etɔ̃ gbãtɔ siwo nɔ anyigba dzi la gbe amesi na agbe wo, Mawu si fiaa nu eƒe amewo be wòaɖe vi na wo, la ƒe mɔfiame si me kɔ la xɔxɔ. (Yesaya 48:17) Aleke nusia ate ɖe Yehowa dzie nye si!\nYehowa Ðe Eɖokui Fia Blematɔwo\n4. Kakaɖedzi kae nɔ Yehowa si ɖe Adam ƒe dzidzimeviwo ŋu, eye esi nusia nɔ susu me nɛ ta la, mɔkpɔkpɔ ƒe dzidzɔgbedasi kae wògblɔ?\n4 Togbɔ be Yehowa tɔ dzɔ be wòadzudzɔ nuƒoƒo na amegbetɔwo hã la, mewɔe nenema o. Kakaɖedzi nɔ esi be Adam ƒe dzidzimevi aɖewo ava wɔ nu nunyatɔe axɔ Yeƒe mɔfiame. Le kpɔɖeŋu me, esime Yehowa nɔ fɔ bum Adam kple Xawa la, egblɔ “dzidzimevi” aɖe si ava tsi tre ɖe Da la, si nye Satana Abosam, ŋu ƒe vava ŋu nya ɖi. Ɣeyiɣi aɖe ava esime woagba ta na Satana wòaku. (Mose I, 3:15) Nyagblɔɖi sia nye mɔkpɔkpɔ ƒe dzidzɔgbedasi na “amesiwo le Mawu ƒe nya la sem, eye wole edzi wɔm.”—Luka 11:28, NW.\n5, 6. Mɔ kawo nue Yehowa to ƒo nu na eƒe amewo do ŋgɔ na ƒe alafa gbãtɔ M.Ŋ., eye aleke esia ɖe vi na woe?\n5 Yehowa gblɔ eƒe lɔlɔ̃nu na blemafofo nuteƒewɔlawo abe Noa, Abraham, Isak, Yakob, kple Hiob ene. (Mose I, 6:13; Mose II, 33:1; Hiob 38:1-3) Emegbe eto Mose dzi tsɔ sededewo na Israel-dukɔa. Mose ƒe Sea ɖe vi na wo le mɔ geɖe nu. Esime Israel-viwo wɔ edzi la, ena wozu Mawu ƒe ame tɔxɛ siwo ɖe ɖe vovo tso dukɔ bubuwo katã ŋu. Mawu na kakaɖedzi Israel-viwo be ne wowɔ Sea dzi la, menye ŋutilã me koe yeayra wo le o, ke le gbɔgbɔ me hã, yeana woanye nunɔlawo ƒe fiaɖuƒe, dukɔ kɔkɔe. Nuɖuɖu kple dzadzɛnyenye ŋuti sedede siwo doa lãmesẽ ɖe ŋgɔ gɔ̃ hã nɔ Sea me. Gake Yehowa xlɔ̃ nu wo tso nu wɔnublanui siwo ado tso tomaɖomaɖo me hã ŋu.—Mose II, 19:5, 6; Mose V, 28:1-68.\n6 Le ɣeyiɣi aɖe megbe la, wova tsɔ agbalẽ bubu siwo tso gbɔgbɔ me la kpe ɖe Biblia-gbalẽwo ŋu. Ŋutinyamenuŋlɔɖiwo na míenya nu tso alesi Yehowa wɔ nu kple dukɔwo kpakple amewoe ŋu. Woƒo nu tso eƒe nɔnɔmewo ŋu nyuie le agbalẽ siwo nye hakpanyawo me. Wogblɔ alesi Yehowa ƒe lɔlɔ̃nu ava eme le etsɔmee la ɖi le nyagblɔɖigbalẽwo me. Blematɔ nuteƒewɔlawo srɔ̃ nuŋlɔɖi siawo siwo tso gbɔgbɔ me la memie hetsɔ wo de dɔwɔwɔ me. Wo dometɔ ɖeka ŋlɔ bena: “Wò nya enye akaɖi na nye afɔ kple kekeli na nye toƒe.” (Psalmo 119:105) Yehowa na nufiame kple numekɔkɔ wo dometɔ si lɔ̃ be yewoaɖo toe.\nKekelia Klẽ Ðe Edzi\n7. Togbɔ be Yesu wɔ nukunuwo hã la, nu vevi ka koŋue wonya nɛ wu, eye nukatae?\n7 Le ƒe alafa gbãtɔ me la, Yuda-subɔsubɔhawo va tsɔ amegbetɔwo ƒe kɔnyinyiwo de Sea me. Wova wɔ Sea ŋudɔ ɖe mɔ gbegblẽ nu, eye le esi teƒe be wòanye numekɔkɔ tsoƒe la, eva zu agba kpekpe le kɔnyinyi mawo ta. (Mateo 23:2-4) Gake le ƒe 29 M.Ŋ. me la, Yesu, si nye Mesia la do. Menye eƒe agbe si wòatsɔ ana ɖe ameƒomea ta ɖeɖeko tae wòva ɖo o, ke boŋ be ‘wòaɖi ɖase le nyateƒe la ŋuti.’ Togbɔ be ewɔ nukunuwo hã la, ŋkɔ si wonya nɛ koŋ enye “Nufiala.” Eƒe nufiafia nɔ abe akaɖi si nɔ keklẽm ɖe gbɔgbɔmeviviti si xɔ amewo ƒe susu me la me ene. Yesu ŋutɔ gblɔe wòsɔ nyuie be: “Nyee nye xexeame ƒe kekeli la.”—Yohanes 8:12; 11:28; 18:37.\n8. Agbalẽ siwo tso gbɔgbɔ me kawoe woŋlɔ le ƒe alafa gbãtɔ M.Ŋ. me, eye aleke woɖe vi na Kristotɔ gbãtɔwoe?\n8 Emegbe wova tsɔ Nyanyuiawo, siwo nye Yesu ƒe agbenɔnɔ ŋuti nuŋlɔɖi ene, kple Dɔwɔwɔwo ƒe agbalẽa, si nye Kristotɔnyenye ƒe kaka le Yesu ƒe ku megbe ŋuti nya, kpe ɖe wo ŋu. Lɛta siwo gbɔgbɔ ʋã Yesu ƒe nusrɔ̃lawo woŋlɔ, kple nyagblɔɖigbalẽ si nye Nyaɖeɖefia ƒe agbalẽa hã nɔ anyi. Agbalẽ siawo kpakple Hebri Ŋɔŋlɔawoe ƒo ƒu zu Biblia bliboa. To agbalẽ siawo siwo tso gbɔgbɔ me ƒe kpekpeɖeŋu me la, Kristotɔwo “kpakple ame kɔkɔewo katã [te ŋu dze] si nusi nye [nyateƒea ƒe] kekeme kple didime kple goglome kple kɔkɔme.” (Efesotɔwo 3:14-18) “Kristo ƒe tamesusu” te ŋu su wo si. (Korintotɔwo I, 2:16) Ke hã Kristotɔ gbãtɔ mawo mese Yehowa ƒe tameɖoɖowo ƒe akpa sia kpa gɔme keŋkeŋ o. Apostolo Paulo ŋlɔ ɖo ɖe ehati xɔsetɔwo be: “[Fifia] la míekpɔa nu le ahũhɔ̃e me le abebubu me.” (Korintotɔwo I, 13:12) Abebubuwo koe ahuhɔ̃e ma aɖe afia, ke menye eƒe akpa sia akpa tsitotsito o. Mawu ƒe Nya ŋuti gɔmesese bliboa le ŋgɔ gbɔna.\n9. Nukawo mee va kɔ le “ŋkeke mamlɛawo” me?\n9 Egbea la, míele ɣeyiɣi aɖe si woyɔ be “ŋkeke mamlɛawo” me, wonye ‘ɣeyiɣi sesẽ siwo me nɔnɔ sẽ.’ (Timoteo II, 3:1) Nyagblɔɖila Daniel gblɔ ɖi be le ɣeyiɣi sia me la, ‘sidzedze vavãtɔ adzi ɖe edzi.’ (Daniel 12:4) Ale Yehowa, Nufiala Gãtɔ la, kpe ɖe dzianukwaretɔwo ŋu be woase eƒe Nya la gɔme. Ameha gãwo va se egɔme fifia be woɖo Kristo Yesu zi dzi le dziƒo si ŋku mate ŋu akpɔ o le ƒe 1914 me. Wonya hã be eteƒe madidi o aɖe vɔ̃ɖinyenye ɖesiaɖe ɖa ahatrɔ anyigbaa wòazu xexeame katã ƒe paradiso. Wole gbeƒã ɖem Fiaɖuƒenyanyuia ƒe akpa vevi sia le anyigba la katã dzi fifia.—Mateo 24:14.\n10. Aleke amewo wɔ nu ɖe Yehowa ƒe nuxlɔ̃ame ŋui le ƒe alafa siwo va yi me?\n10 Ẽ, le ŋutinya katã me la, Yehowa gblɔ eƒe lɔlɔ̃nu kple tameɖoɖo na amewo le anyigbaa dzi. Biblia ƒe nuŋlɔɖia ƒo nu tso ame geɖe siwo ɖo to, tsɔ mawumenunya wɔ dɔe, eye woyra wo ɖe eta ŋu. Eƒo nu tso ame bubu siwo gbe nuxlɔ̃ame siwo Mawu na lɔlɔ̃tɔe la xɔxɔ hedze Adam kple Xawa ƒe afɔtoƒe gblẽkua yome hã ŋu. Yesu wɔ esia ƒe kpɔɖeŋu esi wòƒo nu tso kpɔɖeŋumɔ eve ŋu. Ðeka kplɔa ame yia tsɔtsrɔ̃ me. Esi wònye be mɔ sia keke hele gbadzaa ta la, ame gbogbo siwo gbe Mawu ƒe Nya lae le edzi. Mɔ evelia kplɔa ame yia agbe mavɔ me. Togbɔ be edzi xaxa hã la, eya dzie ame ʋɛ siwo xɔ Biblia be enye Mawu ƒe Nya, eye wonɔa agbe ɖe enu la le.—Mateo 7:13, 14.\nŊudzedzekpɔkpɔ Ðe Nusi le Mía Si la Ŋu\n11. Nuka ƒe kpeɖodzie Biblia si míeva nya hexɔ edzi se la nye?\n11 Èle amesiwo tia agbemɔ la domea? Ne èle wo dome la, ɖikeke aɖeke mele eme o be àdi be yeanɔ edzi ɖaa. Aleke nàte ŋu awɔe? Nɔ ŋugble dem le yayra siwo Biblia ƒe nyateƒenyawo nyanya na nèkpɔ le wò agbeme la ŋu edziedzi ŋudzedzekpɔkpɔtɔe. Nyateƒenya si wònye be èɖo to nyanyuia ɖeɖe nye kpeɖodzi be Mawu ƒe yayra le dziwò. Yesu ɖe esia fia esime wògblɔ nya siawo na Fofoa le gbedodoɖa me be: “Fofo, dziƒo kple anyigba dzi Aƒetɔ, mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe woawo fia vidzĩwo.” (Mateo 11:25) Tɔƒodelawo kple nudzɔlawo se Yesu ƒe nufiafiawo gɔme, gake subɔsubɔhakplɔla agbalẽnyala gãwo mese wo gɔme o. Yesu gblɔ hã be: “Ame aɖeke mate ŋu ava gbɔnye o, ne menye Fofo, si dɔm ɖa lae hee vɛ o.” (Yohanes 6:44) Ne èva nya Biblia eye nèxɔ eƒe nufiafiawo dzi se hetsɔnɛ wɔa dɔe la, esia nye kpeɖodzi be Yehowae he wò vɛ. Enye susu si ta dzi nadzɔ wò ɖo.\n12. Mɔ kawo nue Biblia naa numekɔkɔ mí le?\n12 Nyateƒenya siwo naa gbɔdzɔe kple numekɔkɔ ame la le Mawu ƒe Nya la me. Amesiwo nɔa agbe ɖe Biblia me sidzedze si su wo si nu la vo tso alakpadzixɔsewo, alakpanufiafiawo, kple numanyamanya siwo kpɔ ŋusẽ ɖe ame miliɔn geɖe ƒe agbe dzi la me. Le kpɔɖeŋu me, luʋɔ ŋuti nyateƒea nyanya nana míevona tsoa vɔvɔ̃ be ame kukuwo ate ŋu awɔ nuvevi mí alo be míaƒe lɔlɔ̃tɔ siwo ku la le fu kpem me. (Xezekiel 18:4) Nyateƒenya siwo ku ɖe mawudɔla vɔ̃ɖiwo ŋu nyanya kpena ɖe mía ŋu be míaƒo asa na gbɔgbɔyɔyɔ. Tsitretsitsia ŋuti nufiafiaa faa akɔ na amesiwo ƒe lɔlɔ̃tɔwo ku. (Yohanes 11:25) Biblia ƒe nyagblɔɖiwo na míenya afisi míeɖo na ɣeyiɣiawo eye wonaa kakaɖedzi sua mía si ɖe Mawu ƒe ŋugbedodo siwo ku ɖe etsɔme ŋu la ŋu. Wonaa agbe mavɔ nɔnɔ ƒe mɔkpɔkpɔ si le mía si hã me sẽna ɖe edzi.\n13. Aleke Mawu ƒe Nya dzi wɔwɔ ɖea vi na mí le ŋutilã mee?\n13 Mawumegɔmeɖose siwo le Biblia me fia mí alesi míanɔ agbee wòaɖe vi na mí le ŋutilã me. Le kpɔɖeŋu me, míesrɔ̃ alesi míaƒo asa na nuwɔna siwo ƒoa ɖi míaƒe ŋutilã, abe atama kple atike bubuwo zazã ɖe mɔ gbegblẽ nu ene. Míetsria ahamumu. (Korintotɔwo II, 7:1) Mawu ƒe agbenyuinɔnɔsewo dzi wɔwɔ kpɔa mía ta tsoa nulɔdɔwo me. (Korintotɔwo I, 6:18) To wɔwɔ ɖe Mawu ƒe nuxlɔ̃ame be míatsri galɔlɔ̃ me la, míenɔa kesinɔnuwo yome hegblẽa míaƒe tomefafa me abe alesi ame geɖe tɔ me gblẽe ene o. (Timoteo I, 6:10) Mɔ kawo nue Mawu ƒe Nya tsɔtsɔ wɔ dɔe le wò agbe me ɖe vi na wò ŋutɔ le?\n14. Ŋusẽ kae gbɔgbɔ kɔkɔea kpɔna ɖe míaƒe agbe dzi?\n14 Ne míenɔ agbe ɖe Mawu ƒe Nya nu la, míexɔa Yehowa ƒe gbɔgbɔ kɔkɔea. Míetua Kristo ƒe amenyenye ɖo, eye nɔnɔme nyoameŋuwo abe nublanuikpɔkpɔ kple dɔmenyo dzena le mía ŋu. (Efesotɔwo 4:24, 32) Mawu ƒe gbɔgbɔ la hã naa míetsea eƒe ku—siwo nye lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, xɔse, dɔmefafa, kple ɖokuidziɖuɖu. (Galatiatɔwo 5:22, 23) Nɔnɔme siawo naa dzidzɔ kple nugɔmesese nɔa amewo dome ƒomedodowo kple ƒometɔwo dome kadodo me. Ememe ŋusẽ si kpena ɖe ame ŋu wònɔa te ɖe nɔnɔme sesẽwo nu kple dzideƒo la sua mía si. Ède dzesi alesi gbɔgbɔ kɔkɔea kpɔ ŋusẽ ɖe wò agbe dzi wònyo wui la?\n15. Vi kawoe wòaɖe na mí ne míena míaƒe agbe wɔ ɖeka kple Mawu ƒe lɔlɔ̃nu?\n15 Ne míena míaƒe agbe wɔ ɖeka kple Mawu ƒe lɔlɔ̃nu la, míedoa ŋusẽ mía kple Yehowa dome ƒomedodo. Kakaɖedzi gasua mía si be esea nu gɔme na mí eye wòlɔ̃ mí. Nuteƒekpɔkpɔwo ɖenɛ fiana mí be ekpena ɖe mía ŋu le ɣeyiɣi sesẽwo me. (Psalmo 18:19) Míekpɔnɛ dzea sii ŋutɔŋutɔ be eɖoa to míaƒe gbedodoɖa. (Psalmo 65:3) Ewɔnɛ be míeva ɖoa ŋu ɖe eƒe mɔfiamewo ŋu, eye kakaɖedzi nɔa mía si be woaɖe vi na mí. Eye mɔkpɔkpɔ wɔnuku sia le mía si be le Mawu ƒe ɣeyiɣiɖoɖi dzi la, ana amesiwo wɔa nuteƒe nɛ nade blibo eye wòana woaxɔ eƒe nunana si nye agbe mavɔ. (Romatɔwo 6:23) Nusrɔ̃la Yakobo ŋlɔ bena: “Mite ɖe Mawu ŋu, eye wòate ɖe mia ŋu.” (Yakobo 4:8) Èse le ɖokuiwò me be mia kple Yehowa dome ƒomedodo me gasẽ ɖe edzi esime nète ɖe eŋu kplikplikplia?\nKesinɔnu si Ðeke Mesɔ Kpli O\n16. Tɔtrɔ kawoe ƒe alafa gbãtɔ me Kristotɔ aɖewo wɔ?\n16 Paulo ɖo ŋku nu dzi na ƒe alafa gbãtɔ me Kristotɔ amesiaminawo be wo dometɔ aɖewo nye matrewɔlawo, ahasiwɔlawo, ŋutsu siwo dɔna kple ŋutsuwo, fiafitɔwo, ŋubiãlawo, ahamulawo, busubɔlawo, kple adzodalawo tsã. (Korintotɔwo I, 6:9-11) Biblia ƒe nyateƒea wɔe wowɔ tɔtrɔ gãwo; ‘wole tsi na wo.’ Dze agbagba nàbu alesi wò agbe anɔ ne ɖe menye nyateƒenya si ɖea ame lae nèsrɔ̃ tso Biblia me o ŋu kpɔ. Vavãe, nyateƒea nye kesinɔnu si ɖeke mesɔ kplii kura o. Aleke gbegbe dzi dzɔa míe nye si be Yehowa ƒoa nu na mí!\n17. Aleke wonyi Yehowa Ðasefowo le gbɔgbɔ me le Kristotɔwo ƒe kpekpewo mee?\n17 Gakpe ɖe eŋu la, bu yayra siwo míekpɔna le míaƒe ameƒomevi vovovowo ƒe nɔvihabɔbɔa me ŋu kpɔ ko! “Dɔla nuteƒewɔla kple aɖaŋudzela” la naa nuɖuɖu mí le ɣeyiɣi nyuitɔ dzi, si ƒe ɖewoe nye Bibliawo, magazinewo, kple agbalẽ bubuwo le gbegbɔgblɔ vovovowo me. (Mateo 24:45-47) Le ƒe 2000 subɔsubɔƒea me la, Yehowa Ðasefowo siwo le dukɔ geɖewo me srɔ̃ nu tso Hebri Ŋɔŋlɔa me gbalẽ enyi ŋu le hamea ƒe kpekpewo me. Wode ŋugble le Biblia me me 40 siwo ŋu woƒo nu tsoe le Insight on the Scriptures ƒe agbalẽa me ƒe agbenɔnɔ ŋu. Wodzro agbalẽ si nye Ame Vevitɔ Kekeake Si Nɔ Anyi Kpɔ ƒe akpa ɖeka le ene me me kple Ðo To Daniel ƒe Nyagblɔɖi La! ƒe agbalẽ bliboa katã me. Míedzro nyati xɔasi 36 me hekpe ɖe nusɔsrɔ̃nyati 52 ŋu le Gbetakpɔxɔ magazinea me. Gakpe ɖe eŋu la, wotsɔ Míaƒe Fiaɖuƒe Subɔsubɔdɔ gbalẽa ƒe tata 12 kple kwasiɖa sia kwasiɖa ƒe dutoƒonuƒo siwo ku ɖe Biblia me nyati vovovowo ŋu nyi Yehowa ƒe amewoe. Aleke gbegbe wona míexɔ gbɔgbɔ me sidzedze wògba goe nye si!\n18. Mɔ kawo nue wokpena ɖe mía ŋu le le Kristo-hamea me?\n18 Le xexeame godoo la, míexɔ kpekpeɖeŋu kple dzideƒoname le hame 91,000 kple edzivɔ me to kpekpewo kple hadede me. Míexɔa kpekpeɖeŋu tsoa hati Kristotɔ tsitsi siwo lɔ̃ be yewoakpe ɖe mía ŋu le gbɔgbɔ me la hã gbɔ. (Efesotɔwo 4:11-13) Ẽ, nyateƒea ƒe sidzedze si su mía si la ɖe vi na mí ale gbegbe. Enye dzidzɔ be míenya Yehowa hele esubɔm. Aleke hakpala la ƒe nyawo nye nyateƒee nye si, amesi ŋlɔ bena: “Dzidzɔtɔwoe nye dukɔ, si ƒe Mawu Yehowa nye!”—Psalmo 144:15, NW.\n• Do ŋgɔ na Kristotɔwo ƒe ɣeyiɣia la, amekawoe Yehowa ƒo nu na.\n• Aleke gbɔgbɔmekekelia va klẽ ɖe edzi le ƒe alafa gbãtɔ mee? le egbeŋkekea mee?\n• Yayra kawoe dona tsoa agbenɔnɔ le ɖekawɔwɔ me kple sidzedze Yehowa me?\n• Nukatae wònye dzidzɔ na mí be míedze si Mawu?\nYehowa na Mose, Noa, kple Abraham nya eƒe lɔlɔ̃nu\nYehowa na eƒe Nya la ŋuti numekɔkɔ geɖe mí le míaƒe ŋkekea me\nDe ŋugble le yayra siwo míekpɔna le míaƒe ameƒomevi vovovowo ƒe nɔvihabɔbɔa me ŋu!\nƉoe Ɖe Amewo Ɖoe Ɖe Amewo Dzi Nedzɔ Wò Le Sidzedze Yehowa Ta\nw01 7/1 axa 7-12


Israel Fia Nyui Mamlɛtɔ—Yosiya | Biblia Me Ŋutinya\nƑE ENYI ko Yosiya xɔ esime wòzu fia ɖe Israel ƒe anyieheto eve fiaɖuƒea dzi. Metsi kura hena fiaɖuɖu o. Eyata gbã la, ame tsitsi aɖewo kpe ɖe eŋu be wòaɖu dukɔ la dzi.\nEsi Yosiya ɖu fia ƒe adre la, ede asi Yehowa didi me. Edze fia nyuiwo abe Dawid, Yosafat, kple Xizkiya ene ƒe kpɔɖeŋu yome. Emegbe esi wònye ƒewuivi ko la, Yosiya wɔ kalẽdɔ aɖe.\nIsrael-viwo dometɔ geɖe vɔ̃ɖi ŋutɔ hena ɣeyiɣi didi aɖe. Wosubɔ alakpamawuwo. Wode ta agu na legbawo. Eyata Yosiya kple eƒe amewo tso, eye wodze egɔme ɖe alakpamawuwo ɖa le anyigba la dzi. Dɔ gã aɖe enye esia, elabena alakpamawu subɔlawo sɔ gbɔ. Àte ŋu akpɔ Yosiya kple eƒe amewo le afisia wole legbawo gbãm.\nEmegbe la, Yosiya ɖo ŋutsu etɔ̃ Yehowa ƒe gbedoxɔ la dzadzraɖo nu. Wodzɔ ga le ameawo si hetsɔ na ŋutsu etɔ̃ siawo be woatsɔ axe fee na dɔwɔlawo. Esi wonɔ gbedoxɔa tum la, nunɔlagã Xilkiya kpɔ nu vevi aɖe le afima. Enye segbalẽ, si Yehowa na Mose ŋlɔ gbaɖegbe ʋĩ ke la. Ebu hena ƒe geɖe.\nWotsɔ agbalẽ la yi na Yosiya, eye wòbia be woaxlẽe na ye. Esi Yosiya nɔ to ɖom la, edze sii be ameawo mele Yehowa ƒe se dzi wɔm o. Esia vee ŋutɔ, eyata wòvuvu eƒe awuwo abe alesi nàte ŋu akpɔe le afisia ene. Egblɔ be: ‘Yehowa do dɔmedzoe ɖe mía ŋu, elabena mía fofowo mewɔ se, si woŋlɔ ɖe agbalẽ sia me la dzi o.’\nYosiya bia nunɔlagã Xilkiya be wòadi nusi Yehowa le yewo wɔ ge la. Xilkiya yi nyɔnu nyagblɔɖila aɖe, si nye Xulda gbɔ hebia nya lae. Etsɔ Yehowa ƒe gbedasi sia nɛ be wòatsɔ ayi na Yosiya: ‘Woahe to na Yerusalem kple dukɔ la katã, elabena wosubɔ alakpamawuwo, eye nuvlowɔwɔ yɔ anyigba la dzi. Gake esi wò, Yosiya nèwɔ nusi nyo ta la, tohehe la mava o, negbe le wò ku megbe hafi.’\nKronika II, 34:1-28.


Ale Si Mawɔ Adze Xɔlɔ̃wo | Sɔhɛwo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bashkir Bulgarian Cambodian Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Moore Myanmar Nepali Norwegian Ossetian Papiamento (Curaçao) Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Ukrainian Umbundu Vietnamese Xhosa Yoruba Zulu\nGbã la, de dzesi ame siwo ƒomevi mètea ŋu dea ha kple o\nEsesẽna nam be made ha kple ame siwo nye . . .\nEsesẽna nam be made ha kple ame siwo . . .\nsi ŋutete tɔxɛ le\nƒo dzi le\nle ha aɖe koŋ me\nEvelia, tia nya siwo le ete dometɔ si wɔ ɖeka kple ale si nèwɔa nui ne èle ame siwo nède dzesii le etame la gbɔ.\nMewɔa nu abe ɖe mele abe woawo ke ene.\nNu siwo me metsɔ ɖe le ko ŋue meƒoa nu tsoe.\nMezia ɖoɖui henɔa mɔnukpɔkpɔ dim be mado le wo dome kaba.\nEtɔ̃lia, wɔ afɔɖeɖea gbã! Menye ɣesiaɣie wòle be nànɔ mɔ kpɔm be ame bubuwo nate ɖe ye ŋu o. Ɣeaɖewoɣi la, ele be wò hã nàte ɖe amewo ŋu. (Filipitɔwo 2:4) Aleke nàte ŋu awɔ esia?\nMègadze xɔlɔ̃ hawòtiwo ɖeɖe ko o. Bu eŋu kpɔ: Nu ka ta nàna wò susu nanɔ ame ƒomevi aɖewo ko ŋu, evɔ nànɔ konyi fam be xɔlɔ̃ mele ye si o? Ðeko wòanɔ abe ame aɖe si le tɔdomekpo dzi, si be dɔ le ye wum, evɔ tɔmelã geɖe le tsia me hafi ene!\n“ Nɔnye de dzi ƒo nam be madze agbagba manɔ dze ɖom kple ame tsitsiwo le hamea me. Egblɔ be awɔ nuku nam be nu geɖe li siwo ŋu nye kpli wo míate ŋu aɖo dze tsoe hafvevitɔwoe i. Eƒe nyaa le eme, eye fifia xɔlɔ̃ geɖe le asinye! ”—Helena, exɔ ƒe 20.\nSrɔ̃ ale si nàɖo dze. Nu nye be (1) ɖo to, (2) bia nya, eye (3) ɖee fia be yetsɔ ɖe le eme ŋutɔŋutɔ.—Yakobo 1:19.\n“ Mèdzea agbagba be manye toɖola, ke menye nu kpoloe ƒola o. Ne mele dze ɖom la, medzea agbagba be maganɔ nu ƒom tso ɖokuinye ŋu fũu akpa alo anɔ ame bubuwo ŋu gblẽm o. ”—Serena, exɔ ƒe 18.\n“ Ne ame aɖe le nya si ŋu nyemenya nu boo tsoe o gblɔm la, megblɔna be wòaɖe nya si gblɔm wòle la me nam. Mewɔa esia kple susu be dzeɖoɖoa nayi edzi. ”—Jared, exɔ ƒe 21.\n“ Mekpea ŋu, eya ta ɖe medzea agbagba ŋutɔ hafi tea ŋu ɖoa dze. Gake hafi nàte ŋu adze xɔlɔ̃ la, ele be nàdo vivi ɖe amewo ŋu. Esia wɔe be mete ŋu le dze ɖom kple amewo azɔ. ”—Leah, exɔ ƒe 16.\nMÈGAWƆE WÒAGBƆ EME O!\nƑo nu GAKE mègaxɔ dzeɖoɖoa katã wɔ tɔwòe o\nBia nya GAKE mègabia nya si metsɔ gbɔwò o\nDo vivi ɖe ame ŋu GAKE mègaɖo ahiãmo o\nƑo nu kakaɖedzitɔe GAKE mègaƒo adegbe o\nƑomedodowo Ŋutifafa Kple Dzidzɔkpɔkpɔ Sɔhɛwo Biana Be Sɔhɛwo


“Míedina be míaɖi anukware le nuwo katã me.”—HEBRITƆWO 13:18.\n1, 2. Aleke Yehowa sena le eɖokui me ne ekpɔe be míele agbagba dzem vevie be míaɖi anukware?\nESI ŋutsuvi aɖe kpã tso suku yina aƒe me gbe ɖeka la, ekpɔ akplovi aɖe si me ga gbogbo aɖe le la le anyigba. Nu kae wòawɔ? Ate ŋu atsɔe wòazu etɔ. Gake mewɔe nenema o, etrɔe yi na nutɔ. Esi dadaa se nu si ɖevia wɔ la, ekpɔ dzidzɔ ɖe eŋu ale gbegbe.\n2 Dzi dzɔa dzila geɖe ne wo vi ɖi anukware. Mía Fofo si le dziƒo, Yehowa, nye “nyateƒe Mawu,” eye dzi dzɔnɛ ne míeɖi anukware. (Psalmo 31:5) Míedina be míadze eŋu eye “míaɖi anukware le nuwo katã me.” (Hebritɔwo 13:18) Na míadzro go ene siwo me anukwareɖiɖi ate ŋu asesẽ na mí le la me. Eyome míadzro viɖe siwo dona tso eme ne míeɖi anukware le nɔnɔme sesẽwo gɔ̃ hã me la me.\nANUKWAREÐIÐI NA MÍA ÐOKUI\n3-5. (a) Aleke wòate ŋu adzɔe be míable mía ɖokuiwo? (b) Nu kae akpe ɖe mía ŋu míato nyateƒe na mía ɖokuiwo?\n3 Hafi míate ŋu aɖi anukware na ame bubuwo la, ele be míato nyateƒe na mía ɖokuiwo gbã. Esia menɔa bɔbɔe ɣesiaɣi o. Le ƒe alafa gbãtɔ me la, nɔvi siwo le Laodikea la ble wo ɖokuiwo henɔ susum be yewoƒe nu dzea Mawu ŋu, evɔ le nyateƒe me la, menɔ nenema hafi o. (Nyaɖeɖefia 3:17) Ate ŋu adzɔ be míawo hã míable mía ɖokuiwo le ame si míenye ŋutɔŋutɔ gome.\n4 Nusrɔ̃la Yakobo gblɔ be: “Ne ame aɖe bua eɖokui mawusubɔlae, evɔ meléa eƒe aɖe o la, eya ŋutɔ ƒe dzi blem wòle, eye eƒe subɔsubɔ nye dzodzro.” (Yakobo 1:26) Míanɔ mía ɖokuiwo blem ne míesusui be zi ale si míewɔa nu nyui aɖewo ko la, míaƒe nu adze Mawu ŋu togbɔ be míeƒoa nu ameŋumabumabutɔe alo gblɔa gbɔɖiamenyawo fefetɔe alo daa alakpa. Nu kae ate ŋu akpe ɖe mía ŋu be míagable mía ɖokuiwo o?\n5 Ne míekpɔ ahuhɔ̃e me la, míate ŋu akpɔ ale si míele le gota gome. Ne míexlẽ Biblia la, míetea ŋu kpɔa ame siwo míenye le ememe. Biblia ate ŋu akpe ɖe mía ŋu míanya míaƒe nyuiƒewo kple gbagbãƒewo siaa. Enana míenyana tɔtrɔ siwo wòle be míawɔ le míaƒe nuŋububu, agbenɔnɔ kple nuƒoƒo me. (Xlẽ Yakobo 1:23-25.) Gake ne míegblɔ na mía ɖokuiwo be gbɔdzɔgbɔdzɔwo mele mía ŋu o la, ekema míate ŋu awɔ tɔtrɔ siwo hiã la o. Eya ta ele be míazã Biblia atsɔ alé ŋku ɖe mía ɖokuiwo ŋu be míanya ame siwo míenye ŋutɔŋutɔ. (Konyifahawo 3:40; Hagai 1:5) Gbedodoɖa hã ate ŋu akpe ɖe mía ŋu míanya ame siwo tututu míenye. Míate ŋu ado gbe ɖa abia Yehowa be wòadzro mía me eye wòakpe ɖe mía ŋu míade dzesi míaƒe gbɔdzɔgbɔdzɔwo ale be míate ŋu awɔ dɔ tso wo ŋu. (Psalmo 139:23, 24) Míeɖoa ŋku edzi be “Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32.\nANUKWAREÐIÐI LE ƑOMEA ME\n6. Nu ka tae wòle be srɔ̃ŋutsu kple srɔ̃nyɔnu naɖi anukware na wo nɔewo?\n6 Anukwareɖiɖi le vevie ŋutɔ le ƒomea me. Ne srɔ̃ŋutsu kple srɔ̃nyɔnu meɣlaa naneke ɖe wo nɔewo o la, wosena le wo ɖokuiwo me be yewole dedie eye wokana ɖe wo nɔewo dzi. Anukwaremaɖimaɖi ate ŋu ayi edzi le mɔ vovovowo nu le srɔ̃ɖeɖe me. Le kpɔɖeŋu me, srɔ̃tɔ aɖe ate ŋu ava nɔ ahiãmo ɖom na ame bubu alo anɔ amamaɖeɖenuwɔnawo kpɔm alo adze ahiã ame bubu le adzame. De dzesi nya si hakpalaa gblɔ: “Nyemenɔa ameblelawo ƒe ha me o, eye nyemedea ha kple ame siwo ɣlaa ame si ƒomevi wonye la o.” (Psalmo 26:4) Ne mèɖia anukware na srɔ̃wò le wò tamesusuwo gɔ̃ hã me o la, esia agblẽ nu le miaƒe srɔ̃ɖeɖea ŋu.\nGbe nu sia nu si ate ŋu agblẽ nu le wò srɔ̃ɖeɖe ŋu la enumake\n7, 8. Aleke nàte ŋu azã Biblia atsɔ akpe ɖe ɖeviwo ŋu woakpɔe be anukwareɖiɖi le vevie?\n7 Ele be ɖeviwo hã nanyae be anukwareɖiɖi le vevie. Dzilawo ate ŋu azã Biblia atsɔ afia anukwareɖiɖi ƒe vevienyenye wo viwo. Ame siwo meɖi anukware o la ƒe kpɔɖeŋu gbegblẽwo le Biblia me. Wo dometɔ aɖewoe nye: Akan, si va zu fiafitɔ; Gehazi, si da alakpa ale be yeakpɔ ga; kple Yuda, si nɔa ga fim eye wòva de Yesu asi xɔ klosalogaku 30.—Yosua 6:17-19; 7:11-25; 2 Fiawo 5:14-16, 20-27; Mateo 26:14, 15; Yohanes 12:6.\n8 Ame siwo ɖi anukware la hã ƒe kpɔɖeŋu geɖe le Biblia me. Wo dometɔ aɖewoe nye: Yakob, si gblɔ na viawo be woagbugbɔ ga si wofɔ la ayi na ame siwo tɔ wònye; Yefta kple vianyɔnu, siwo wɔ ŋugbe si Yefta do na Mawu la dzi; kple Yesu, ame si to nyateƒe le nɔnɔme sesẽwo gɔ̃ hã me. (1 Mose 43:12; Ʋɔnudrɔ̃lawo 11:30-40; Yohanes 18:3-11) Kpɔɖeŋu siawo ate ŋu akpe ɖe ɖeviwo ŋu woakpɔ ale si gbegbe anukwareɖiɖi le vevie.\n9. Ne dzilawo ɖia anukware la, aleke esia ate ŋu akpe ɖe wo viwo ŋui?\n9 Dzilawo ate ŋu asrɔ̃ nu tso Biblia me gɔmeɖose vevi sia me: “Wò, ame si le nu fiam ame bubu la, ɖe mèfiaa nu ɖokuiwò oa? Wò, ame si le gbeƒã ɖem be, ‘Mègafi fi o’ la, wòe fia fia?” (Romatɔwo 2:21) Ne dzilawo mewɔa nya siwo woawo ŋutɔwo gblɔna dzi o la, ɖeviwo dea dzesii. Ne míegblɔna na mía viwo be woato nyateƒe, gake míawo ŋutɔwo míetoa nyateƒe o la, ɖeviawo atɔtɔ. Ne ɖeviwo kpɔe be yewo dzilawo daa alakpa, le nu suewo gɔ̃ me la, woawo hã woawɔ nenema ke. (Xlẽ Luka 16:10.) Gake ne ɖeviwo kpɔe be yewo dzilawo ɖia anukware la, esia ate ŋu akpe ɖe wo ŋu woava nye dzila ɖianukwarewo ne woawo hã va dzi viwo.—Lododowo 22:6; Efesotɔwo 6:4.\nANUKWAREÐIÐI LE HAMEA ME\n10. Aleke míate ŋu anye anukwareɖilawo ne míele dze ɖom kple mía nɔvi Kristotɔwo?\n10 Ele be míaɖi anukware na mía nɔvi Kristotɔwo hã. Ele bɔbɔe be le míaƒe gbe sia gbe dzeɖoɖowo me la, míava nɔ amewo ŋu nya gblɔm alo agblẽ amewo ŋu gɔ̃ hã. Ne míese nya aɖe eye míele ekakam evɔ míenya nenye be enye nyateƒe o la, míate ŋu ava nɔ alakpanyawo kakam. Enyo sãsãsã wu ne ‘míekpɔ míaƒe nuyiwo dzi.’ (Lododowo 10:19) Anukwareɖiɖi mefia be míagblɔ nya sia nya si míesusu alo nya, alo se la o. Nenye be nya si míedi be míagblɔ la nye nyateƒe gɔ̃ hã la, ɖewohĩ nya ma metsɔ mía gbɔ o, alo be ɖewohĩ nya ma gbɔgblɔ mehiã o eye anye ameŋumabumabu be woagblɔ nya ma amewo nase. (1 Tesalonikatɔwo 4:11) Ame aɖewo doa taflatsɛ ɖe woƒe nuƒoƒo ameŋumabumabui ta gblɔna be: “Ale si nyaa le koe nye ema megblɔ.” Gake mí Yehowa ƒe amewo míedina ɣesiaɣi be míaƒe nyawo nadze to ahatu ame ɖo.—Xlẽ Kolosetɔwo 4:6.\n11, 12. (a) Ne ame aɖe wɔ nu vɔ̃ la, aleke wòagagblẽ nyaa ɖe edzi ne meto nyateƒe o? (b) Nya kawoe míate ŋu abia? (d) Aleke míate ŋu aɖi anukware na Yehowa ƒe habɔbɔa?\n11 Yehowa de dɔ asi na hamemetsitsiwo be woakpe ɖe hamea ŋu. Ne míetoa nyateƒe na hamemetsitsiwo la, enɔa bɔbɔe na wo be woakpe ɖe mía ŋu. Nu ka tae? Tsɔe be èdze dɔ eye nèyi ɖɔkta gbɔ be wòakpe ɖe ŋuwò, ɖe nàɣla nu siwo le wɔwòm la dometɔ aɖewo ɖeea? Ne èwɔ nenema la, aleke wòawɔ akpe ɖe ŋuwò? Nenema kee ne míeda vo gã aɖe la, mele be míada alakpa tso eŋu o. Ke boŋ ele be míayi hamemetsitsiwo gbɔ eye míagblɔ nyateƒe bliboa na wo. (Psalmo 12:2; Dɔwɔwɔwo 5:1-11) Azɔ bu kpɔɖeŋu sia hã ŋu kpɔ: Tsɔe be èva nya nu tso nu vɔ̃ gã aɖe si xɔ̃wò aɖe wɔ ŋu. (3 Mose 5:1) Ðe nàgblɔ be: “Ne menye exɔlɔ̃ vavã la, ke ele be matsyɔ nu edzia”? Alo ɖe nàɖo ŋku edzi be hamemetsitsiawo li be yewoakpe ɖe eŋu ale be wòadzra eya kple Yehowa dome ƒomedodoa ɖo ahado ŋusẽea?—Hebritɔwo 13:17; Yakobo 5:14, 15.\n12 Ele be míaɖi anukware na Yehowa ƒe habɔbɔa ne míele nyatakakawo abe esiwo ku ɖe míaƒe gbeadzisubɔsubɔdɔa ene ŋu la nam. Eye ele be míato nyateƒe ne míele agbalẽviwo kpem ɖo be míawɔ mɔɖeɖedɔa alo subɔsubɔdɔa ƒe akpa bubu aɖe.—Xlẽ Lododowo 6:16-19.\n13. Aleke míawɔ nu anukwareɖiɖitɔe ne míele dɔ wɔm kple mía nɔvi Kristotɔwo?\n13 Mele be nɔviŋutsu kple nɔvinyɔnu Kristotɔwo nanɔ dɔwɔnyawo kple asitsanyawo lém kpɔ le tadeaguɣiwo o. Le kpɔɖeŋu me, mele be míakpɔ gome le asitsanyawo me ne míele Fiaɖuƒe Akpata me alo le gbeadzi o. Eye mele be míatafa mía nɔviwo le asitsanyawo kple dɔwɔnyawo me o. Ne èxɔ Ðasefowo ɖe dɔme la, xe fe na wo ɖe ɣeyiɣi dzi, xe fe dedie na wo, eye nàtsɔ wo tɔ gome si dziɖuɖua bia be nàtsɔ ana wo la ana wo. Esia ate ŋu abia be nàkpɔ woƒe kɔdzinyawo gbɔ, eye màgaŋe fetu ɖe eme na wo ne womete ŋu va dɔme le ŋkeke aɖewo dzi o. (1 Timoteo 5:18; Yakobo 5:1-4) Eye ne nɔviwò Ðasefoe xɔ wò ɖe dɔme la, mègakpɔ mɔ be wòawɔ nu ɖe ŋuwò etɔxɛe o. (Efesotɔwo 6:5-8) Kpɔ egbɔ be èwɔ dɔ nɛ ɖe ɣeyiɣi agbɔsɔsɔme si dzi mielɔ̃ ɖo la nu, eye nàwɔ dɔ si wòxe fe na wò be nàwɔ la.—2 Tesalonikatɔwo 3:10.\n14. Nu kae wòle be Kristotɔwo nawɔ hafi ana asitsaɖoɖo aɖe nanɔ wo kple haxɔsetɔ aɖe dome?\n14 Ke ne asitsaɖoɖo aɖe le mía kple mía nɔvi aɖe dome ɖe? Ate ŋu anye be míede ga dɔ aɖe me alo ame ɖeka do ga le nɔvia si. Le go siawo tɔgbi me la, Biblia me gɔmeɖose vevi aɖe li si ŋu dɔ wòle be míawɔ: Ele be míawɔ nu sia nu ŋuti nuŋlɔɖi! Esi Yeremiya ƒle anyigba aɖe la, ewɔ agbalẽ eve ɖe edzi, ena ɖasefowo de asi ɖeka te, eye wòdzra kemɛa ɖo ɖe etsɔ ta. (Yeremiya 32:9-12; kpɔ 1 Mose 23:16-20 hã.) Ame aɖewo susuna be ne yewowɔ asitsaɖoɖoa ŋuti nuŋlɔɖi la, adze abe ɖe yewomeka ɖe yewo nɔvia dzi o ene. Gake le nyateƒe me la, nuŋlɔɖi mawo wɔwɔ ate ŋu ana míaƒo asa na nugɔmemasemase, dzivenyawo kple masɔmasɔ geɖe. Le asitsanyawo gɔ̃ hã me la, ɖo ŋku edzi be hamea ƒe ŋutifafa le vevie wu asitsaɖoɖo ɖe sia ɖe.—1 Korintotɔwo 6:1-8; kpɔ Dzesidenya 30 lia.\nANUKWAREÐIÐI LE DƆWƆNYAWO ME\n15. Aleke Yehowa sena le eɖokui me tso anukwaremaɖimaɖi le dɔwɔnyawo me ŋu?\n15 Ele be míaɖi anukware na ame sia ame, ame siwo menye Yehowa Ðasefowo o hã le eme. Míaƒe anukwareɖiɖi le vevie na Yehowa. Biblia gblɔ be: “Nudanu amebatɔ nye ŋunyɔ na Yehowa, ke nudanu si de pɛpɛpɛ la dzea eŋu.” (Lododowo 11:1; 20:10, 23) Le Biblia ŋlɔɣiwo la, wozãa nudanu le asitsatsa me. Gake asitsala aɖewo tafaa woƒe asisiwo, elabena nu si wotsɔna na asisiawo la nɔa ʋɛ wu esi ƒe fe asisiawo xe, alo woxɔa ga le wo si wu ale si dze. Abe ale si wònɔ le Biblia ƒe ɣeyiɣiwo me ene la, anukwaremaɖimaɖi bɔ le asitsanyawo me egbea hã. Eye Yehowa lé fu anukwaremaɖimaɖi egbea abe ale si ko wòlé fui ɣemaɣi ene.\n16, 17. Anukwaremaɖimaɖi ƒe nuwɔna siwo bɔ siwo wòle be míaƒo asa na dometɔ aɖewo ɖe?\n16 Mí katã míedoa go nɔnɔme siwo me wòate ŋu adzɔ le be míaɖi anukware o; esia ƒe ɖewoe nye ne míele dɔdigbalẽ ŋlɔm, ne míele dziɖuɖu ƒe agbalẽ aɖe kpem ɖo, alo míele dodokpɔ ŋlɔm le suku. Ame geɖe susui be naneke megblẽ le alakpadada, amiɖeɖe ɖe nya, alo nyaŋuɖoɖo fluamewo nana ŋu o. Esia mewɔa nuku na mí o. Biblia gblɔe ɖi be le nuɖoanyi sia ƒe ŋkeke mamlɛawo me la, amewo anye “ɖokuilɔ̃lawo, galɔ̃lawo, [kple] ame siwo melɔ̃a nu nyui o.”—2 Timoteo 3:1-5.\n17 Ɣeaɖewoɣi la, adze abe nu dzea edzi na ame maɖianukwarewo le xexe sia me ene. (Psalmo 73:1-8) Ate ŋu adzɔ be dɔ nagblẽ na Kristotɔ aɖe, woabae le ganyawo me, alo be womawɔ nu ɖe eŋu nyuie le dɔme o le eƒe anukwareɖiɖi ta. Gake nu ka kee ɖadzɔ ɖe mía dzi o, anukwareɖiɖi ɖea vi. Le mɔ ka nu?\nYAYRA SIWO DONA TSO ANUKWAREÐIÐI ME\n18. Nu ka tae wònyo ŋutɔ be ŋkɔ nyui nanɔ ame ŋu?\n18 Menye nu si bɔ le xexe sia me be ame nanye anukwareɖila si dzi woate ŋu aka ɖo ahaɖo ŋu ɖo o, ke hã amewo dea asixɔxɔ nɔnɔme sia ŋu. Mía dometɔ ɖe sia ɖe ate ŋu adze agbagba ana nɔnɔme sia nasu esi. (Mika 7:2) Ele eme be ame aɖewo aɖe alɔme le ŋuwò le wò anukwareɖiɖi ta ahagblɔ be ètsi bome ya. Gake wò nu anyo ame bubuwo ŋu eye woaka ɖe dziwò le esia ta. Le xexea me godoo la, amewo nya Yehowa Ðasefowo be wonye anukwareɖilawo. Dɔtɔ aɖewo dina be yewoaxɔ Ðasefowo ɖe dɔme, elabena wonya be woaɖi anukware. Eye edzɔna zi geɖe be ne wonya ame aɖewo le dɔme ɖe woƒe anukwaremaɖimaɖi ta la, dɔ megena le Ðasefoawo ya si o.\nMíetoa míaƒe dɔ sesẽ wɔwɔ dzi hea kafukafu vanɛ na Yehowa\n19. Ne míenye anukwareɖilawo la, aleke Yehowa ase le eɖokui me ɖe mía ŋu?\n19 Ne èɖia anukware le nu sia nu me la, esia ana dzitsinya nyui nanɔ asiwò eye wò dzi adze eme. Míate ŋu anɔ abe Paulo, ame si ŋlɔ bena, “Míeka ɖe edzi be dzitsinya nyui le mía si” la ene. (Hebritɔwo 13:18) Ke vevietɔ wu la, mía Fofo lɔ̃ame, Yehowa, ade dzesi agbagba siwo nèdzena be yeaɖi anukware, eye akpɔ ŋudzedze ɖe ŋuwò.—Xlẽ Psalmo 15:1, 2; Lododowo 22:1.\n1 Xexe Maɖianukware Mee Míele\n“Wodaa alakpa na wo nɔewo . . . eye alakpadzi mee woƒe nyawo tsona.”—Psalmo 12:2\nNu kae akpe ɖe mía ŋu be míaɖi anukware na mía ɖokui?\nPsalmo 31:5; Hebritɔwo 13:18\nYehowa di be míato nyateƒe na mía ɖokui eye míaɖi anukware na amewo.\nPsalmo 139:23, 24; Yakobo 1:23-25\nGbedodoɖa kple Biblia xexlẽ ate ŋu akpe ɖe mía ŋu míakpɔ ame siwo ŋutɔŋutɔ míenye la adze sii ahawɔ tɔtrɔ siwo hiã.\n2 ANUKWAREÐIÐI LE ƑOMEA ME NANA ŊUTIFAFA KPLE ÐEKAWƆWƆ NƆA ANYI\n“Nyemedea ha kple ame siwo ɣlaa ame si ƒomevi wonye la o.”—Psalmo 26:4\nNu ka tae anukwareɖiɖi le vevie le ƒomea me?\nAnukwareɖiɖi le ƒomea me nana ƒomea me tɔwo kana ɖe wo nɔewo dzi. Ele be ƒomea me tɔwo naɖi anukware na wo nɔewo, ne esia wɔwɔ sesẽ gɔ̃ hã.\nLododowo 22:6; Efesotɔwo 6:4\nNe ɖeviwo kpɔe be yewo dzilawo ɖia anukware la, enɔa bɔbɔe na woawo hã be woaɖi anukware.\n3 ANUKWAREÐIÐI ÐEA VI NA HAMEA\n“Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32\nNu ka tae wòle vevie be míaɖi anukware na mía nɔviwo le hamea me?\nLododowo 10:19; Kolosetɔwo 4:6\nMíedzea agbagba be míato nyateƒe ɣesiaɣi, gake ele be míaƒo nu ameŋububutɔe eye míaƒe nyawo nadze to.\n3 Mose 5:1; Hebritɔwo 13:17; Yakobo 5:14, 15\nNe míeto nyateƒe na hamemetsitsiwo la, woate ŋu akpe ɖe mía ŋu.\nYeremiya 32:9-12; Efesotɔwo 6:5-8\nNe asitsaɖoɖo aɖe le mía kple mía nɔviwo dome la, ele be míaɖi anukware le nu sia nu me, míagaba wo o, eye míawɔ ɖe ɖoɖo siwo dzi míelɔ̃ ɖo la dzi.\n4 ANUKWAREÐIÐI ÐEA VI ƔESIAƔI\n“Ŋkɔ nyui tiatia nyo wu kesinɔnu geɖe.”—Lododowo 22:1\nGo bubu kawoe mee wòle be míaɖi anukware le?\nPsalmo 37:21; Mateo 22:17-21; Romatɔwo 13:1-7; Efesotɔwo 4:25, 28\nMíeɖia anukware le asitsanyawo me, le sukudodokpɔwo me, na míaƒe dɔtɔwo, eye míeɖia anukware ne míele agbalẽwo, abe dziɖuɖugbalẽwo kple esiwo ku ɖe adzɔxexe ŋu ene la kpem ɖo.\nNu ka tae anukwareɖiɖi nyo wu kesinɔnuwo?\nPsalmo 15:1, 2; Lododowo 11:1; 1 Timoteo 6:9, 10\nAmewo dea asixɔxɔ anukwareɖila si dzi woate ŋu aka ɖo la ŋu. Anukwareɖiɖi wɔnɛ be dzitsinya nyui nɔa mía si. Yehowa kpɔa ŋudzedze ɖe agbagba ɖe sia ɖe si míedzena be míaɖi anukware la ŋu.\nAmewo gblɔ nu si me woawo ŋutɔwo to si ɖe anukwareɖiɖi ƒe vevienyenye fia.


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Setswana Silozi Slovak Slovenian Sranantongo Swahili Tsonga Turkish Ukrainian\nAbe Ale Si Jacob Neufeld Gblɔe Ene\n“Nu ka kee ɖadzɔ o, mègaŋlɔ tso ʋɔtru nu yi ʋɔtru nu dɔa be gbeɖe o.” Menɔ nya mawo ŋu bum esi mezɔ abe kilometa 5 ene yina kɔƒe si te ɖe mía ŋu la me. Esi meva ɖo afi ma la, dzi menɔ ƒonye be mage ɖe aƒe gbãtɔ me o. Esi medze agbagba do kpoe la, meyi ave aɖe me hedo gbe ɖa na Mawu vevie be wòana dzi nanɔ ƒonye maɖe gbeƒã. Mlɔeba la, mete ŋu trɔ yi aƒe gbãtɔ me heɖi ɖase.\nNU KAE kplɔm va kɔƒe ma si le Paraguay ƒe dzogbe aɖe dzi afi si nye ɖeka menɔ agbagba dzem be maɖe gbeƒã le la? Mina magblɔe tso gɔmedzedzea. Wodzim le November 1923 me le Ukraine le Kronstalʹ si nye Mennotɔ siwo tso Germany la ƒe nuto aɖe me. Ƒe 1700 ƒe nuwuwue Mennotɔwo ʋu tso Germany va Ukraine, eye wona mɔnukpɔkpɔ geɖewo wo, siwo dometɔ aɖewoe nye subɔsubɔblɔɖe (gake mele be woatrɔ dzi me na ame bubuwo o), fiawo ɖoɖo na wo ɖokuiwo, kple asrafodɔmawɔmawɔ.\nEsi Kɔmiunist Dunyahehabɔbɔ la va zi dzi la, woxɔ mɔnukpɔkpɔ mawo katã le wo si. Le ƒe 1920 ƒe nuwuwu lɔƒo la, dziɖuɖua ɖo asi Mennotɔwo ƒe agble geɖewo dzi hexɔ amewo be woawɔ dɔ le agbleawo me. Wonaa dɔ wua amewo va se ɖe esime wobɔbɔ wo ɖokuiwo ɖe dziɖuɖua te, eye wowɔa anyra le ame siwo tsi tsitre ɖe ɖoɖoa ŋu la ŋu. Le ƒe 1930-awo me la, KGB (Soviet Dua Ƒe Dedienɔnɔ Gbɔ Kpɔha) va nɔ ŋutsu geɖewo lém dzoe, zi geɖe le zã me, va se ɖe esime ŋutsu ʋɛ aɖewo koe susɔ ɖe kɔƒe geɖewo me. Aleae wòdzɔe be fofonye bu le ƒe 1938 me esime mexɔ ƒe 14, eye nyemegakpɔe alo se eŋkɔ gbeɖe o. Ƒe eve megbe la, wolé fonye hã dzoe.\nKaka ƒe 1941 naɖo la, Hitler ƒe asrafowo xɔ Ukraine. Esia na míekpɔ gbɔdzɔe tso Kɔmiunisttɔwo si me. Ke hã, Yudatɔwo ƒe ƒome enyi aɖewo siwo nɔ míaƒe kɔƒea me la bu le vo me. Nudzɔdzɔ mawo katã na meva nɔ nya geɖewo biam ɖokuinye. Nu ka tae nu siawo dzɔ kura ya?\nAnukwareɖiɖi Xɔm Ðe Agbe\nLe ƒe 1943 me la, Germany srafowo ʋu dzo hekplɔ ƒome siwo nye Germanytɔwo la ƒe akpa gãtɔ, siwo dome ƒonyemetɔ susɔeawo hã nɔ, ɖe ŋuti be woaɖana kpekpeɖeŋu le aʋaa me. Le ɣeyiɣi ma me la, wolém de Germany SS srafoha (Schutzstaffel, Hitler ƒe dzɔla ŋkutawo) me sesẽe xoxo le Romania. Nu sue aɖe dzɔ ɣemaɣi si kpɔ ŋusẽ gã aɖe ɖe nye agbe dzi.\nMíaƒe asrafohaa ƒe amegã di be yeado nye anukwareɖiɖi kpɔ. Edɔm be matsɔ yeƒe asrafowu ayi na awunyalawo. Etsɔ ga de kotokuawo dometɔ ɖeka me, eye mekpɔ gaa le kotokua me. Esi metrɔ ga la yi nɛ la, egblɔ be yemegblẽ ga aɖeke ɖe awua me o. Mete tɔ ɖe edzi be eƒe kotoku mee mekpɔe le. Le esia megbe kpuie la, woɖom eƒe kpeɖeŋutɔ, eye wotsɔ agbalẽnyawo gbɔ kpɔkpɔ, dɔdede asi na dzɔlawo, kple míaƒe asrafohaa ƒe gawo dzi kpɔkpɔ de asi nam.\nLe zã aɖe me la, Russia srafowo lé míaƒe asrafoha la me tɔwo katã dzoe, nye ɖeka koe menɔ eme o; wogblẽm ɖe megbe be mawu dɔ aɖe si míaƒe amegã de asi nam la nu. Nu si menyae nye be nye ɖeka koe womelé o, le esi nye anukwareɖiɖi wɔe be mexɔ dɔdeasi tɔxɛ ma ta. Ne menye nenemae o la, anye ne wolé nye hã dzoe.\nAleae wòdzɔe be le ƒe 1944 me la, mexɔ dzudzɔ le dɔ me hena ɣeyiɣi didi aɖe. Metrɔ yi aƒe be maɖakpɔ danye ɖa. Esime menɔ lalam hena dɔdeasi bubu xɔxɔ la, mete dɔsɔsrɔ̃ le gliɖola aɖe gbɔ, eye hehe ma va ɖe vi nam emegbe. Le April 1945 me la, Amerika srafowo va ƒo ɖe míaƒe du si te ɖe Magdeburg ŋu la dzi. Ɣleti ɖeka megbe la, woɖe gbeƒãe be aʋa la wu enu. Míetsi agbe. Edze abe etsɔme nyui aɖe nɔ mía ŋgɔ ene.\nGbe ɖeka le June me la, míese dua ƒe gbeƒãɖela wòɖe gbeƒã be, “Amerika srafowo dzo etsɔ zã me, eye Russia srafowo ava ɖo egbe ŋdi 11:00.” Míelulu esi míekpɔe be míava tsi nuto aɖe si dzi Kɔmiunisttɔwo aɖu me ake. Enumake mía kple tɔɖinye ƒe viŋutsu míete ɖoɖowɔwɔ ɖe ale si míawɔ asi ŋu. Kaka dzomeŋɔli ƒe domedome naɖo la, míetso de ge ɖe nuto si dzi ɖum Amerikatɔwo nɔ me. Emegbe le November me, togbɔ be menɔ bɔbɔe kura o hã la, míede míaƒe agbe afɔku gã aɖe me hetrɔ yi dua ƒe akpa si dzi Russiatɔwo nɔ ɖuɖum la me, eye míekplɔ míaƒe ƒometɔwo tso dea le adzame.\n“Ðo To Nyuie, Eye Nàtsɔ Nuwo Asɔ Kple Wo Nɔewo”\nMíeva nɔ teƒe si woyɔna ɣemaɣi be Ɣetoɖoƒe Germany. Esime ɣeyiɣiawo va nɔ yiyim la, meva lɔ̃ Biblia xexlẽ vevie. Le Kwasiɖagbewo la, meyia avewo me ɖaxlẽa Biblia, gake nu siwo mexlẽna la dzea blemanya bubu sagaa aɖewo nam. Menɔ katekismo hã dem tsɔ nɔ dzadzram ɖo ɖe tsidede ta ava zu Mennotɔ ŋu. Ewɔ mo yaa nam ŋutɔ esi mexlẽ le katekismogbalẽa me be: “Fofo la nye Mawu, Vi la nye Mawu, eye Gbɔgbɔ Kɔkɔe la nye Mawu,” eye wobia yi edzi be: “Mawu etɔ̃e lia?” Ŋuɖoɖo si woŋlɔ ɖe etee nye: “Ao, ame etɔ̃ siawo nye ame ɖeka.” Mebia míaƒe nunɔla la be, ‘aleke esia anya wɔe?’ Eɖo eŋu nam be: “Ðekakpui, mele be ame nabu nya sia ŋu fũu akpa o, ame aɖewo ƒe tagbɔ gblẽ esi wodze agbagba be yewoaku nya sia me ayi ŋgɔe akpa.” Enumake metso nya me be nyemagade tsi ta o.\nLe ŋkeke aɖewo megbe la, mese amedzro aɖe nɔ dze ɖom kple tɔɖinye ƒe via. Didi be manya nya si gblɔm wonɔ na mede nu dzeɖoɖoa me, eye mebia nya ʋɛ aɖewo. Nyemenya amedzroa ŋkɔ ɣemaɣi o, gake emegbe hafi meva nya be eŋkɔe nye Erich Nikolaizig, ame aɖe si tsi agbe le Wewelsburg fuwɔamegaxɔa me. Ebiam nenye be madi be mase Biblia gɔme. Esi meɖo eŋu nɛ be ɛ̃ la, eka ɖe edzi nam be yeaɖo kpe nu sia nu si yeafiam la dzi tso nye ŋutɔ nye Biblia la me.\nLe sasrãkpɔ ʋɛ aɖewo ko megbe la, Erich kpem na Yehowa Ðasefowo ƒe takpekpe aɖe, eye mesusu be ema anya nye esiwo wowɔ le aʋa la megbe ƒe gbãtɔwo dometɔ ɖeka. Takpekpea wɔ dɔ ɖe dzinye ŋutɔ, eye meŋlɔ mawunyakpukpui siwo katã nuƒolawo xlẽ alo yɔ la ɖi. Eteƒe medidi o, meva de dzesii be nu si Biblia fia la sɔsrɔ̃ daa agba aɖewo ɖe ame dzi, eya ta meɖoe be madzudzɔ nua sɔsrɔ̃. Esesẽ nam hã be maxɔe ase be subɔsubɔha vavã ɖeka koe li. Esi Erich kpɔe be meɖoe kplikpaa be matrɔ ayi sɔlemeha si me menɔ tsã me la, eɖo aɖaŋu sia nam be, “Ðo to nyuie, eye nàtsɔ nuwo asɔ kple wo nɔewo.”\nZi eve koe meyi míaƒe sɔlemeha ƒe nunɔlawo gbɔ, eye mede dzesii be womenya nya si gblɔm wonɔ o, eye wòdze ƒãa be womenya nyateƒea kura o. Meŋlɔ agbalẽ na subɔsubɔhakplɔla vovovowo eye mebia nya wo tso Biblia ŋu. Wo dometɔ ɖeka ɖo eŋu be, “Mèkpɔ mɔ anɔ Biblia me kum o, elabena womegbugbɔ wò dzi o.”\nÐetugbui aɖe si medo ŋugbe na be maɖe la zi dzinye be mawɔ tiatia sesẽ aɖe. Enye Mennotɔwo ƒe gbugbɔgadzi ƒe kɔmama aɖe me tɔ. Esi eƒe ƒometɔ siwo lé fu Yehowa Ðasefowo ƒo nya ɖe enu la, ena menya be ne nyemeɖe asi le subɔsubɔha yeye sia ŋu o la, míatso míaƒe ŋugbedodoa me. Ɣemaɣi la, nyateƒea me kɔ nam ale be mede dzesii be tiatia nyui ɖeka koe mate ŋu awɔ, eya ta mete fli ɖe ŋugbedodoa me.\nEteƒe medidi o, Erich gava srãm kpɔ. Egblɔ nam be wowɔ ɖoɖo be woanyrɔ amewo le kwasiɖa si akplɔe ɖo me, eye wòbiam nenye be madi be maxɔ nyɔnyrɔ. Mede dzesii xoxo be Yehowa Ðasefowoe fiaa nyateƒea, eye medi be masubɔ Yehowa Mawu. Eya ta melɔ̃ ɖe eƒe amekpekpea dzi, eye wona nyɔnyrɔm le tsilezɔ aɖe me le May 1948 me.\nLe nye nyɔnyrɔxɔxɔ megbe kpuie la, ƒonyemetɔwo ɖoe be yewoaʋu ayi Paraguay, Anyiehe Amerika, eye Dada ɖe kuku nam be mayi kpli yewo. Menɔ hehem ɖe megbe, elabena megahiã Biblia nusɔsrɔ̃ kple hehexɔxɔ geɖe wu. Esi meɖi tsa yi Yehowa Ðasefowo ƒe alɔdzedɔwɔƒe si le Wiesbaden la, medo go August Peters. Eɖo ŋku agba si le dzinye be makpɔ nye ƒomea dzi la dzi nam. Egana nuxlɔ̃ame siam be: “Nu ka kee ɖadzɔ o, mègaŋlɔ tso ʋɔtru nu yi ʋɔtru nu dɔa be gbeɖe o. Ne mèwɔe o la, ɖeko nàsɔ kple Kristodukɔa me tɔ bubuawo.” Va se ɖe egbe la, mekpɔa vevienyenye si le aɖaŋuɖoɖo ma kple gbeƒãɖeɖe “tso aƒe me yi aƒe me,” alo tso ʋɔtru nu yi ʋɔtru nu ŋu la dzea sii.—Dɔwɔwɔwo 20:20, 21.\n“Aʋatsonyagblɔɖila” Aɖe Va Ðo Paraguay\nEsi medo go kple August Peters megbe kpuie la, mía kple ƒonyemetɔwo míeɖo tɔdziʋu aɖe ɖo ta Anyiehe Amerika. Mlɔeba la, míegava kpɔ mía ɖokui le Mennotɔwo ƒe nuto aɖe si nye Gran Chaco le Paraguay me. Kwasiɖa eve le míaƒe afi ma ɖoɖo megbee nye ɖeka meyi kɔƒe ma si te ɖe mía ŋu me hedze agbagba vevie be maɖe gbeƒã. Wobewobewo kaka kabakaba be “aʋatsonyagblɔɖila” aɖe le ame yeye siwo va la dome.\nƔemaɣie gliɖodɔ si mesrɔ̃ la va ɖe vi nam ale gbegbe. Ƒome siwo ʋu va nutoa me dometɔ ɖe sia ɖe hiã aƒe, eye aƒe siawo nye esiwo wotu kple anyikpewo hetsɔ be gba. Le ɣleti ade siwo kplɔe ɖo me la, ame geɖe dea dɔ asi nam be matu xɔ na yewo, eye mɔnukpɔkpɔ geɖe su asinye meɖi vomeɖase na wo. Ameawo bua ame gake kaka mawu dɔa nu na wo ko la, dzi dzɔa wo be mele dzodzom le yewo gbɔ.\nLe ɣeyiɣi mawo me la, tɔdziʋuwo gakɔ Mennotɔwo ƒe sitsoƒedila geɖewo tso Germany vae. Ðetugbui aɖe si ŋkɔe nye Katerina Schellenberg hã nɔ wo dome; ɖetugbui sia de ha kple Ðasefowo ɣeyiɣi kpui aɖe kpɔ, eye wòkpɔe dze sii enumake be ame siawoe fiaa nyateƒea. Togbɔ be mexɔ nyɔnyrɔ ɣemaɣi o hã la, eɖe eɖokui fia le tɔdziʋua me be, Yehowa Ðasefoe yenye. Le esia ta la, womeɖe mɔ nɛ be wòayi mɔzɔzɔa dzi age ɖe Germanytɔwo ƒe nutoa me o. Esi wogblẽ eya ɖeka ɖe Asunción si nye Paraguay ƒe fiadu me la, eva kpɔ dɔ hezu aƒemesubɔvi, srɔ̃ Spaingbe, di Ðasefowo yome mɔ, eye wòxɔ nyɔnyrɔ. Le October 1950 me la, ɖetugbui dzinɔameƒotɔ ma va zu srɔ̃nye. Enye ŋusẽdoame kple kpekpeɖeŋutsoƒe vevi aɖe nam le nɔnɔme siwo katã me míeto le ƒe siwo va yi me la me.\nLe ɣeyiɣi kpui aɖe me la, medzra ga aɖe ɖo tsɔ ƒle agbatsɔkeke kple sɔ eve, mezã esiawo le gbeƒãɖeɖedɔa me, eye meɖoa ŋku Nɔviŋutsu Peters ƒe aɖaŋuɖoɖoa dzi ɣesiaɣi. Ɣemaɣi la, nɔvinyenyɔnu si hã va zu Ðasefo la ʋu va tsi mía gbɔ. Mí katã míefɔna fɔŋli 4:00, zɔa mɔ gaƒoƒo ene yi ɖaɖea gbeƒã gaƒoƒo eve alo etɔ̃, eye emegbe míetrɔ gbɔna va aƒe me.\nMexlẽ le míaƒe agbalẽwo me be woƒoa dutoƒonuƒowo, eya ta nye hã mewɔ ɖoɖo ɖe ɖeka ŋu. Nyemede hame ƒe kpekpe aɖeke kpɔ esime menɔ Germany o, eya ta mebu ale si ɖewohĩ woƒoa dutoƒonuƒoe ŋu le susu me, eye meƒo nu tso Mawu Fiaɖuƒea ŋu. Ame enyie va kpekpe ma, eye esia ɖeɖe dzaa na dzi ku Mennotɔwo ƒe Sɔlemeha la ƒe kplɔlawo. Wowɔ ɖoɖo yi amewo gbɔ ɖaxɔ Biblia srɔ̃gbalẽ ɖe sia ɖe si míena wo la le wo si, eye wode se na wo be woagado gbe na mí gbeɖe o.\nEmegbe woyi ɖasamam na dɔwɔƒegã si kpɔa nutoa dzi, eye dɔdzikpɔlagã la kple subɔsubɔhakplɔla eve siwo tso Canada la bia gbem gaƒoƒo geɖe. Mlɔeba la, wo dometɔ ɖeka gblɔ nam be, “Ðekakpui, èkpɔ mɔ axɔ nu sia nu si nèdi la dzi ase, gake ele be nàdo ŋugbe na mí be yemaƒo nu tso yeƒe dzixɔsewo ŋu na ame aɖeke o.” Ema nye ŋugbe aɖe si nyemate ŋu ado o. Eya ta wogblɔ nam be madzo le nutoa me, elabena yewomele “aʋatsonyagblɔɖila” aɖeke dim le “nɔvi wɔnuteƒewo” dome o. Le esia megbe la, wogblɔ nam be yewoaxe mía kple nye ƒomea katã ƒe ʋuɖoga. Metɔ afɔ to sesĩe, eye megbe be nyemadzo o.\nLe ƒe 1953 ƒe dzomeŋɔli ma la, mede takpekpe aɖe le Asunción. Le afi ma la, meƒo nu kple Nathan Knorr, si tso Yehowa Ðasefowo ƒe dɔwɔƒegã si le Brooklyn, New York. Eɖo aɖaŋu nam be maʋu ava atsi fiadua me ahawɔ dɔ kple dutanyanyuigblɔla ʋɛ siwo woɖo ɖe afi ma la, vevietɔ esi wònye be kutsetse boo aɖeke menɔ dodom tso gbeƒãɖeɖe le Mennotɔwo ƒe nutoa me me o ta.\nFiaɖuƒea Ðoɖo Nɔƒe Gbãtɔ\nÐasefo 35 aɖewo koe nɔ Paraguay bliboa katã ɣemaɣi. Metsɔ nya la ɖo srɔ̃nye ŋkume, eye togbɔ be mekpɔ dzidzɔ ɖe ʋuʋu ayi dugã me ŋu tututu o hã la, elɔ̃ faa be yeadze dugã me gbenɔnɔ gɔme ake. Le ƒe 1954 me la, mía kple Katerina ɖeɖe míetsɔ anyikpewo tso aƒe le míaƒe vovoɣiwo me. Míeda kpekpe aɖeke ƒu kpɔ o, eye míeƒoa nu na amewo tso Biblia ŋu le kwasiɖanuwuwuwo.\nMɔnukpɔkpɔ siwo su asinye la dometɔ ɖekae nye be mekplɔa nutome sue dzikpɔla, alo subɔla mɔzɔlaa, ɖo abe eƒe nyagɔmeɖela ene ne ele hamewo srãm kpɔ le Germanygbedolawo ƒe nuto siwo le Paraguay la me. Esi wònye be nyemese Spaingbe nyuie o ta la, zi gbãtɔ si meɖe nuƒo aɖe gɔme tso Spaingbe me yi Germanygbe me lae anya nye dɔdeasi sesẽtɔ kekeake si mexɔ kpɔ.\nLe srɔ̃nye ƒe lãmesẽnyawo ta la, míeʋu yi Canada le ƒe 1957 me. Eye le ƒe 1963 me la, míeʋu yi United States. Afi ka kee míeɖayi o, míedzea agbagba tsɔa Fiaɖuƒea ƒe nuwo ɖoa nɔƒe vevitɔ le míaƒe agbe me ɣesiaɣi. (Mateo 6:33) Medaa akpe na Yehowa Mawu vevie be wòna mɔnukpɔkpɔ su asinye be mesrɔ̃ nyateƒe si le eƒe Nya, Biblia, me esime menye ɖekakpui dzaa ko. Ale si wotsɔ Biblia na hehem kpe ɖe ŋunye le mɔ geɖewo nu le nye agbe me katã!\nMɔnukpɔkpɔ gã aɖe ŋutɔe wònye nam be mekpe ɖe ame bubuwo ŋu wosrɔ̃ Biblia me nyateƒe wɔnuku si he dzidzeme geɖe vae nam la. Nu si gado dzidzɔ nam wue nye be Biblia me hehenana la ɖe vi na vinyewo kple tɔgbuiyɔvinyewo katã tso woƒe ɖevime ke. Wo katã wole wɔwɔm ɖe aɖaŋu si Nɔviŋutsu Peters ɖo nam ɣeyiɣi didi aɖee nye esia la dzi be, “Nu ka kee ɖadzɔ o mègaŋlɔ tso ʋɔtru nu yi ʋɔtru nu dɔa be gbeɖe o.”\n[Nya si ɖe dzesi si le axa 22]\nNu si gado dzidzɔ nam wue nye be Biblia me hehenana la ɖe vi na vinyewo kple tɔgbuiyɔvinyewo katã tso woƒe ɖevime ke\nMía kple Katerina do ŋgɔ teti na míaƒe srɔ̃ɖeɖe le ƒe 1950 me\nMía kple mía vi gbãtɔ le míaƒe aƒe me le Paraguay, le ƒe 1952 me\nMía kple ƒonyemetɔwo egbea


Ale Si Miakpɔ Kuxiwo Gbɔ | Ƒome Kpɔdzidzɔ\nGBE BUBU Abui Acholi Afrikaans Ahanta Ajië Albanian Alur Amerika Tokunɔgbe Amharic Angola Tokunɔgbe Arabic Arabic (Tunisia) Argentina Tokunɔgbe Armenian Assamese Ateso Aukan Australia Tokunɔgbe Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Tokunɔgbe Bomu Boulou Brazil Tokunɔgbe Bulgarian Cakchiquel Cambodian Catalan Cebuano Changana (Zimbabwe) Chavacano Chichewa Chile Tokunɔgbe Chin (Tiddim) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Diola Douala Drehu Dusun Dutch Ecuador Tokunɔgbe Edo Efik Emberá (Catío) Esan Estonian Eŋlisi Eʋegbe Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Greek Greenlandic Guarani Guarani (Bolivia) Guatemala Tokunɔgbe Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korea Tokunɔgbe Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Tokunɔgbe Malagasy Malawi Tokunɔgbe Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexico Tokunɔgbe Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Tokunɔgbe Ngabere Ngangela Nias Niuean Norwegian Nyungwe Nzema Oromo Ossetian Otetela Otomi (Mezquital Valley) Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pennsylvania German Persian Pidzin (Kamerun) Poland Tokunɔgbe Polish Portugal Tokunɔgbe Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Rumanyo Runyankore Russia Tokunɔgbe Russian Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovakia Tokunɔgbe Slovenian Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swahili (Congo) Swati Sweden Tokunɔgbe Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nAle Si Miakpɔ Kuxiwo Gbɔ\n“Miɖe lɔlɔ̃ deto fia mia nɔewo, elabena lɔlɔ̃ tsyɔa nu vɔ̃ geɖe dzi.”—1 Petro 4:8\nEsi wò kple srɔ̃wò miedze srɔ̃ɖegbenɔnɔa gɔme la, kuxiwo ado mo ɖa godoo. Nu siwo gbɔ esia ate ŋu atsoe nye ale si miaƒe tamebubu, seselelãmewo kple agbenɔnɔ to vovoe ta. Ate ŋu atso nu bubuwo abe nɔnɔme siwo miele mɔ kpɔm na o ene hã gbɔ.\nEle bɔbɔe be miaŋe aɖaba aƒu kuxiawo dzi, gake Biblia xlɔ̃ nu mí be míakpɔ kuxiwo gbɔ. (Mateo 5:23, 24) Ne mietsɔ Biblia me nuxlɔ̃amewo wɔ dɔe la, miakpɔ kuxiawo gbɔ.\n1 MIÐO DZE TSO KUXIA ŊU\nNYA SI BIBLIA GBLƆ: “Nuƒoɣi li.” (Nyagblɔla 3:1, 7) Midze agbagba miadi ɣeyiɣi aɖo dze tso kuxia ŋu. Gblɔ nu si nèsusu kple ale si tututu nèse le ɖokuiwò me na srɔ̃wòa. ‘To nyateƒe’ nɛ ɣesiaɣi. (Efesotɔwo 4:25) Ne srɔ̃wòa do dziku vevie hã la, mègatsɔ dziku kpee o. Ne èɖo nya ŋu nɛ tufafatɔe la, awɔe be dzre madzɔ o.—Lododowo 15:4; 26:20.\nNe mèda asi ɖe eƒe susua dzi o hã la, ƒo nu tufafatɔe, eye nàyi edzi alɔ̃ srɔ̃wòa ahade bubu eŋu ɣesiaɣi. (Kolosetɔwo 4:6) Mikpɔ nyawo gbɔ kaba, eye migalé ke mia nɔewo o.—Efesotɔwo 4:26.\nMidi ɣeyiɣi si sɔ miaɖo dze tso kuxia ŋu\nNe srɔ̃wò le nu ƒom la, mègaxɔ nya le enu o. Aɖo wò hã dziwò be nàƒo nu\n2 ÐO TO EYE NÀSE NU GƆME\nNYA SI BIBLIA GBLƆ: “Milɔ̃ mia nɔewo vevie abe dadaviwo ene. Ame sia ame nedi be yeade bubu ye nɔvi ŋu gbã.” (Romatɔwo 12:10) Ale si nèɖoa to ne srɔ̃wò le nu ƒom la le vevie. Dze agbagba nàse srɔ̃wò ƒe nyawo gɔme le veveseɖeamenu kple ɖokuibɔbɔ me. (1 Petro 3:8; Yakobo 1:19) Mègawɔ abe ɖe nèle to ɖomee ene evɔ wò susu nanɔ nu bubu ŋu o. Ne anya wɔ la, ɖe asi le nu si wɔm nèle la ŋu eye nàɖo toe bliboe alo nàdoe ɖe egbɔ be yewoaɖo dze tso eŋu emegbe. Ne èbua srɔ̃wòa abe wò hadɔwɔla ene ke menye wò aɖikatɔ o la, màyɔ “ɖe dzikudodo ŋu o.”—Nyagblɔla 7:9.\nLɔ̃ faa nàse eƒe susuwo ne eƒe nyawo do dziku na wò gɔ̃ hã\nSe susu si tae srɔ̃wòa gblɔ nya ma ɖo gɔme. Lé ŋku ɖe ale si wòɖo moe kple gbe si wòtsɔ le nyaa gblɔmee la ŋu\n3 MIWƆ ÐE NU SI MIEGBLƆ LA DZI\nNYA SI BIBLIA GBLƆ: “Agbagbadzedze hea viɖe vɛ; ke nu kpoloe ƒoƒo hea hiã vɛ.” (Lododowo 14:23) Ne mienya lɔ̃ ɖe ale si miakpɔ kuxia gbɔe dzi ko la, miwɔ ɖe edzi. Esia abia kutrikuku geɖe, gake aɖe vi geɖe na mi. (Lododowo 10:4) Ne miewɔa nu aduadu la, miakpɔ “fetu nyui” ɖe miaƒe agbagbadzedzewo ta.—Nyagblɔla 4:9.\nMitso nya me le nu siwo tututu miawɔ atsɔ akpɔ kuxia gbɔ la ŋu\nMinɔ nu siwo miete ŋu wɔ tso kuxia ŋu la me dzrom edziedzi\nMIKPƆ KUXIWO GBƆ ÐEKAE\nNe miewɔa nu aduadu la, ana miaƒe srɔ̃ɖeɖea nali ke eye dzidzɔ anɔ eme, ke manye srɔ̃ɖeɖe manyatalenu si me kuxiwo do agbogbo ɖo o. (Lododowo 24:3) Mikpɔ ŋgɔ tẽe, eye miɖe asi le nya xoxowo ŋu. (Lododowo 17:9) Ne miewɔa nu aduadu eye miewɔna ɖe Biblia ƒe mɔfiamewo dzi la, miate ŋu akpɔ kuxi ɖe sia ɖe gbɔ dzidzedzetɔe.\nKuxi ka mee wòhiã kpata be nye kple srɔ̃nye miadzro?\nAleke mawɔ anya ale si tututu srɔ̃nye le sesem le eɖokui me tso kuxia ŋu?\nMenye nuwɔna dzro aɖe koe toɖoɖo nyuie nye o, ke boŋ enye mɔ si dzi wotona ɖea lɔlɔ̃ fiana. Xlẽ nu tso ale si nàwɔ anye toɖola nyui ŋu.\nNu kae nàte ŋu awɔ ne nya tɔamewo gbɔgblɔ le nu gblẽm le miaƒe srɔ̃ɖeɖea ŋu?\nAle Si Woatsi Numaƒomaƒo Na Ame Nɔewo Nu\nAleke wòva dzɔnɛ be srɔ̃tɔwo dzudzɔa nuƒoƒo na wo nɔewo, eye aleke woakpɔ masɔmasɔwo gbɔe?


Ŋu Megakpeam Le Nu Siwo Me Meto Ta O—Meɖu Ale Si Mesena Le Ðokuinye Me Be Nyemele Ðeke Me O La Dzi\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Bashkir Basque Bassa (Cameroon) Belize Kriol Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Cibemba Croatian Czech Danish Dutch Edo Efik Estonian Eŋlisi Eʋegbe Faroese Fijian Finnish Fon Franse Ga Galician Georgian German Greek Gun Haitian Creole Hausa Hebrew Hiligaynon Hungarian Iban Ibanag Igbo Iloko Indonesia Tokunɔgbe Indonesian Isoko Italian Italy Tokunɔgbe Japanese Kabuverdianu Kannada Kazakh Kikamba Kikuyu Kiluba Kinyarwanda Kirghiz Kongo Korean Kwanyama Latvian Lingala Lithuanian Luganda Luo Malagasy Malay Malayalam Mam Mambwe-Lungu Maya Mingrelian Mongolian Moore Myanmar Nahuatl (Northern Puebla) Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Romania) Russian Sango Sepedi Serbian Serbian (Roman) Setswana Seychelles Creole Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tarascan Tatar Telugu Tetun Dili Thai Tigrinya Tsonga Turkish Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus)\n“Ŋu Megakpeam Le Nu Siwo Me Meto Ta O”\nAbe ale si ISRAEL MARTÍNEZ gblɔe ene\nƑe Si Me Wodzii: 1963\nAme Si Wònye Tsã: Enye ablɔdzivi; esena le eɖokui me be yemele ɖeke me o\nWodzim le Ciudad Obregón le Mexico ƒe dziehe; mí ame asieke ye wodzi eye nyee nye vi atɔ̃lia. Míenɔ teƒe aɖe si te ɖe aga vie le dua ŋu, eye fofonye dea agble sue aɖe le afi ma henyia lãwo. Míaƒe dzi dze eme le afi ma, eye dzidzɔ kple ɖekawɔwɔ nɔ míaƒe ƒomea me. Gake nublanuitɔe la, esi mexɔ ƒe atɔ̃ pɛ ko la, ahom sesẽ aɖe gblẽ míaƒe agblea eye wòva hiã be míaʋu ayi du bubu me.\nGanyawo va nɔ fofonye dzi dem. Gake le ɣeyiɣi ma ke me la, eva zu ahanoxe hã. Esia gblẽ nu le eƒe srɔ̃ɖeɖe kple mí ɖeviawo siaa ŋu. Nye kple fonyewo míeva nɔ sigaret siwo míenɔ fifim tso fofonye gbɔ la nom. Memu aha zi gbãtɔ esi mexɔ ƒe ade pɛ ko. Ema megbe kpuie la, dzinyelawo dome klã eye nye nuwɔna gbegblẽ mawo va do fievo.\nNɔnye va tsi ŋutsu bubu gbɔ, eye wòkplɔ mí ɖeviawo ɖe asi. Ŋutsua mekpɔa nɔnye dzi o, eye ga sue si nɔnye wɔa dɔ kpɔna la hã medena na mí o. Nye kple nɔvinyewo míewɔ dɔ ɖe sia ɖe si míate ŋui, gake bebli hafi míetea ŋu kpɔa míaƒe nuhiahiã veviwo gbɔ. Metutu afɔkpawo ŋu na amewo, medzra yevubolo, nyadzɔdzɔgbalẽwo, aŋekpetike kple nu bubuwo. Menɔa tsatsam le dua me henɔa nuɖuɖu dim le kesinɔtɔwo ƒe gbeɖuɖɔgowo me.\nEsi mexɔ ƒe ewo la, ŋutsu aɖe kpem be mava wɔ dɔ kpli ye le dua ƒe aɖukpo dzi. Melɔ̃ ɖe edzi, eye medzudzɔ sukudede heʋu le aƒe me. Fe si wòxena nam gbe sia gbe la mede dɔlar ɖeka o eye nuɖuɖu siwo wòfɔ tso aɖukpoa dzi lae wònanam be maɖu. Mefɔ aɖukpodzinuwo tsɔ wɔ agbadɔ vi aɖe eye teƒe mae va zu nye mlɔƒe. Ame siwo dome menɔ la gblɔa nya ƒaƒãwo eye wonye agbe gbegblẽ nɔlawo. Wo dometɔ geɖe nye atike muame nolawo kple ahanoxewo. Esiae nye ɣeyiɣi si me nɔnɔmeawo sesẽ nam wu le agbe me, mefaa avi zã sia zã eye menɔa vɔvɔ̃m. Esi menɔ aya ɖum eye nyemede suku yi ŋgɔ kura o ta la, ŋu kpeam ŋutɔ. Menɔ aɖukpoa dzi abe ƒe etɔ̃ ene hafi va ʋu yi Mexico ƒe nuto bubu me. Le afi ma la, mewɔ dɔ le seƒoƒogblewo, ɖetifugblewo, foŋfoŋgblewo kple yevutegblewo dzi.\nMenɔ aɖukpo aɖe si le abe esia ene dzi ƒe etɔ̃\nLe ƒe ene megbe la, metrɔ yi Ciudad Obregón. Tasinye aɖe si nye amegãsi na xɔm ɖe eƒe me. Meva te drɔ̃e baɖabaɖawo kuku, eye menɔ vɔvɔ̃m ale gbegbe be medi be mawu ɖokuinye. Gbe ɖeka le zã me la, medo gbe ɖa na Mawu gblɔ be: “Aƒetɔ, ne èli ŋutɔŋutɔ la, ke medi be manya wò, eye masubɔ wò tegbee. Ne subɔsubɔha vavã aɖe li la, medi be manyae.”\nTso ɣeaɖeɣi ke la, medina be manya nu tso Mawu ŋu. Le nye ɖevime gɔ̃ hã la, mede tsɔtsi vovovowo, gake wo dometɔ aɖeke medze ŋunye o. Wo katã womefia nu boo aɖeke tso Biblia me o eye womete ŋu kpe ɖe ŋunye be manya Mawu o. Ga ŋu koe wo dometɔ aɖewo tsi dzi ɖo, eye le bubuwo gome la, hameviawo ƒoa wo ɖokui ɖe gbɔdɔdɔ ƒe agbe gbegblẽ nɔnɔ me.\nEsi mexɔ 19 la, nɔvinyenyɔnuawo dometɔ ɖeka srɔ̃ gblɔ nam be Yehowa Ðasefowo fia ye nu si Biblia gblɔ tso nɔnɔmewɔwɔwo zazã le mawusubɔsubɔ me ŋu. Exlẽ 2 Mose 20:4, 5 nam. Afi ma gblɔ be míagawɔ legbawo alo nu bubu aɖeke ƒe nɔnɔme o. Kpukpui 5 lia gblɔ be: “Mègade ta agu na wo o, eye mègasubɔ wo o, elabena nye Yehowa wò Mawu la, Mawu si biaa ɖokuitsɔtsɔna blibo ye menye.” Eyome ebiam be, “Ne Mawu toa nɔnɔmewɔwɔwo dzi wɔa nukunuwo alo ne edi be míazã wo le ye subɔsubɔ me ɖe, ke nu ka tae wòagade se ɖe ezazã ŋu?” Esia na meva nɔ tame bum vevie. Tso ɣemaɣi la, nye kplii míedzro nu geɖe me tso Biblia me nyawo ŋu. Mese vivi na numedzodzro mawo ale gbegbe be kaka makpɔa ɖeko ɣeyiɣiawo va yina kaba.\nEmegbe ekplɔm yi Yehowa Ðasefowo ƒe kpekpe aɖe. Nu siwo mekpɔ kple nya siwo mese le kpekpea me la wɔ dɔ ɖe dzinye ŋutɔ. Ðeviwo gɔ̃ hã ɖo nya ŋu le kpekpea me heƒo nu kple kakaɖedzi le kplɔ̃ta! Megblɔ na ɖokuinye be, ‘Hehe nyui ka gbegbee nye esi xɔm ame siawo le le afi sia!’ Togbɔ be ɖa legbee nɔ ta nam eye nyemedo awu ɖe nɔnɔme nyui me o hã la, Ðasefoawo xɔm nyuie. Ƒome aɖe kura gɔ̃ hã kpem meva ɖu fiẽnu kpli wo esi míekpa le kpekpe ma me!\nEsi Ðasefoawo srɔ̃ Biblia kplim la, meva kpɔe be Yehowa Mawu nye Fofo lɔ̃ame si tsɔa ɖe le eme na mí metsɔ le ale si míaƒe ganyawo le, ɖoƒe si míele, dukɔ si me míetso alo afi si míede suku se ɖo me o. Mawu mekpɔa ame ŋkume o nyateƒe. (Dɔwɔwɔwo 10:34, 35) Azɔ ko meva le Mawu nyam ye nye esi. Mekpɔe be meva nɔ dzidzeme kpɔm azɔ.\nMedze agbe yeye gɔme kura! Medzudzɔ sigaret kple aha tsu nono eye nyemegagblɔa nya ƒaƒãwo o. Ale si dzi kuam le nu siwo me meto le nye ɖevime ta nu nɔ yiyim, eye nyemegakua drɔ̃e baɖabaɖawo hã o. Le fu siwo mekpe le nye ɖevime kple ale si nyemede suku boo o ta la, mesena le ɖokuinye me tsã be nyemele ɖeke me o, gake megale nenema fifia o.\nMeɖe srɔ̃nyɔnu nyui aɖe si lɔ̃ Yehowa, eye ekpena ɖe ŋunye ale gbegbe. Fifia, menye Yehowa Ðasefowo ƒe dzikpɔla mɔzɔlawo dometɔ ɖeka, mesrãa hamewo kpɔna eye medea dzi ƒo na haxɔsetɔwo hefiaa nu wo. Haxɔsetɔ mawo va zu abe ƒome ene nam. Meda akpe be Mawu na hehe nyuitɔ kekeakem, eye wòto Biblia dzi kpe ɖe ŋunye metrɔ nye agbenɔnɔ, eye esia wɔe be ŋu megakpeam le nu siwo me meto ta o.\nEdzɔa dzi na nye kple srɔ̃nye be míakpe ɖe amewo ŋu abe ale si wokpe ɖe nye hã ŋunye ene\nBiblia me aɖaŋuɖoɖowo ate ŋu akpe ɖe ŋuwò le ganyawo kple seselelãmenyawo gome.\nƉoe Ɖe Amewo Ɖoe Ɖe Amewo “Ŋu Megakpeam Le Nu Siwo Me Meto Ta O”\nŊu Megakpeam Le Nu Siwo Me Meto Ta O\nNye Kple Tɔnye Míewɔ Ðeka Mlɔeba


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kikongo Korean Latvian Lithuanian Lunda Malagasy Maltese Myanmar Norwegian Polish Portuguese Romanian Russian Samoan Sepedi Sesotho (Lesotho) Setswana Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Ukrainian Vietnamese\nNE ŊKƆ aɖe li si hea ame ƒe susu yia ale si haƒoƒo nɔ le ɣeyiɣi siwo me woŋlɔ Biblia me dzi la, ke eyae nye David, ŋutsu xɔŋkɔ aɖe si nɔ anyi anye ƒe 3,000 sɔŋ ye nye esi va yi. Le nyateƒe me la, nu siwo míenya tso ale si haƒoƒo nɔ ɣemaɣi ŋu la ƒe akpa gãtɔ tso Biblia me nuŋlɔɖi siwo ku ɖe David ƒe dɔwɔwɔwo ŋu me—tso esime wònye alẽkplɔvi dzaa va ɖo ɣeyiɣi si me wòzu fia kple ɖoɖowɔla dzeaɖaŋu la dzi.\nNu geɖe li míate ŋu asrɔ̃ le David ƒe ŋutinya me ku ɖe ale si haƒoƒo nɔ le Biblia ŋlɔɣiwo ŋu. Le kpɔɖeŋu me, haƒonu kawoe woƒona, eye ha kawo ƒomevie wodzina? Akpa kae haƒoƒo wɔ le David ƒe agbenɔnɔ me, eye le mɔ si lolo wu nu la, akpa kae haƒoƒo wɔ le Israel dukɔa ƒe hadomenuwɔnawo me?\nAkpa Si Haƒoƒo Wɔ Le Blema Israel\nZi geɖe la, ne ame nya ke nu be yeadzi ha aɖe ko la, ale si woƒo ha ɖe edzi la vaa eƒe susu me godoo. Ha gbogbo aɖewo me nyawo le Biblia me, evɔ nublanuitɔe la, womenya ale si woƒo ha ɖe wo dzi o. Kakaɖedzitɔe la, woanya nye haƒoƒo vivi dodzidzɔnamewo. Ale si atsiã si nu woŋlɔ Psalmowo ƒe agbalẽa ɖo la de ŋgɔe la ɖee fia be ha siwo woƒo ɖe wo dzi hã anya vivi ŋutɔ.\nNya ʋɛ aɖewo koe Biblia gblɔ tso haƒonuwo ya ŋu. (Kpɔ aɖaka si ƒe tanyae nye “Haƒonu Siwo Wozã Le Biblia Ŋlɔɣiwo.”) Womenya kasaŋku si ƒomevi David zã la hã tututu o. Gake anyo be míade dzesii be Israel viwo to haƒonu geɖewo vae, siwo dome saŋku xɔasi siwo wotsɔ ati kpa, siwo mebɔ kura o hã nɔ.—2 Kronika 9:11; Amos 6:5.\nGake kakaɖedzi le nu ɖeka ya ŋu, eyae nye be, haƒoƒo wɔ akpa vevi aɖe le Hebritɔwo ƒe agbe me, vevietɔ le woƒe Mawu subɔsubɔ me. Woƒoa ha le fiaɖoɖo zi dzi kple subɔsubɔ wɔnawo me, eye haƒoƒo wɔa akpa vevi aɖe le aʋawɔwɔ hã me. Woƒoa ha tsɔ doa dzidzɔ na fia kple eŋumewo le fiasã me. Haƒoƒo nana srɔ̃kpekpewo kple ƒomekplɔ̃ɖoɖowo vivina, eye enaa dzidzɔkpɔkpɔ nɔa waintsetse kple nukuŋeŋe ƒe ŋkekenyuiɖuɣiwo hã. Nublanuitɔe la, wozã haƒoƒo le wɔna maɖɔʋuwo hã me. Mlɔeba la, ne ame aɖe ku la, haƒoƒo faa akɔ na ame siwo le nu xam le amea ƒe ku ta.\nLe Israel la, haƒoƒo wɔ akpa bubu aɖe hã. Wonyae be haƒoƒo tea ŋu wɔa dɔ ɖe nyagblɔɖilawo ƒe susu dzi eye wònana wotea ŋu xɔa gbedeasi tso Mawu gbɔ. Esime wonɔ kasaŋku ƒom na Elisa ye wòxɔ gbedeasi tso Yehowa gbɔ. (2 Fiawo 3:15) Wozãa haƒoƒo hã tsɔ ɖea gbeƒã azã tɔxɛwo. Wokua klosalokpẽ eve tsɔ ɖea gbeƒã dzinu yeyewo kple ŋkekenyuiwo. Ne Aseyetsoƒea ɖo la, wokua lãdzo tsɔ ɖea gbeƒã ablɔɖe na kluviwo eye be woagbugbɔ anyigba kple aƒe siwo amewo dzra va yi la ana wo. Ne ame dahewo se kpẽkukua wòɖe gbeƒãe be woana ablɔɖe wo alo atrɔ woƒe nuwo ana wo la, aleke gbegbe dzi adzɔ woe nye esi!—3 Mose 25:9; 4 Mose 10:10.\nIsrael vi aɖewo anya nye haƒola alo hadzila bibiwo. Le nyateƒe me la, Asiriatɔwo ƒe nukpakpa aɖe ɖee fia be Fia Sanxerib bia tso Fia Xizkiya si be wòatsɔ ŋutsu kple nyɔnu haƒolawo axe adzɔ na ye. Edze abe haƒola bibiwoe ame siawo nye ene. Gake David ye ɖe dzesi wu le haƒola bibitɔwo dome.\nDavid Nye Haƒola Bibi Aɖe\nDavid ɖe dzesi ŋutɔ elabena enye haƒola eye wòganye hakpanyaŋlɔla hã. Wogblɔ be eyae ŋlɔ psalmo siwo le Biblia me ƒe akpa gãtɔ. Esime wònye ɖevi la, enye alẽkplɔla, eye nu siwo wòkpɔ le alẽwo ƒe gbeɖuƒe le Betlexem la tsi eƒe susu me. Ekpɔ dzidzɔ si le toɖoɖo tɔsisi suewo ƒe sisi kple alẽwo ƒe xɔxlɔ̃ ne eyɔ wo la me. Kpɔɖeŋuhaƒoƒo siawo siwo wòsena le nuto siwo ƒo xlãe me la wɔ dɔ ɖe edzi, eye esia ʋãe wòte kasaŋkuƒoƒo eye wòdzia ha tsɔ kafua Mawu. Aleke gbegbe wòawɔ dɔ ɖe ame dzii enye esi be wòase ha si David ƒo ɖe Psalmo 23 lia dzi!\nEsime David nye ɖekakpui la, eƒoa kasaŋku nyuie ale gbegbe be wokafui na Fia Saul wòxɔe be wòava nɔ ha ƒom na ye. Esi Saul tsi dzimaɖi eye eƒe susu tɔtɔ la, David tsɔ eƒe saŋku nɔ ha vivi fakɔnamewo ƒom nɛ, si na eƒe dzi dze eme. Nu baɖabaɖa siwo nɔ fu ɖem na Saul ƒe susu la nu tso, eye eƒe susu dze akɔ anyi.—1 Samuel 16:16.\nHaƒoƒo, si David lɔ̃na vevie, si naa wòkpɔa dzidzɔ ŋutɔ la, hea kuxiwo vanɛ ɣeaɖewoɣi. Gbe ɖeka la, esime David kple Saul ɖu dzi le aʋa aɖe si wowɔ kple Filistitɔwo me eye wotrɔ gbɔna la, amewo dzi aʋadziɖuha kple dzidzɔha aɖe wòge ɖe fia la ƒe to me. Nyɔnuwo nɔ ha dzim be: “Saul wu akpe, Dawid wu akpe nane!” Esia wɔe be Saul do dziku vevie eye wòte ŋuʋaʋã David, eye ‘tso gbe ma gbe la, Saul va nɔa Dawid kpɔm ɖe ƒomevii.’—1 Samuel 18:6-9.\nHaƒoƒo Wɔa Dɔ Ðe David Dzi\nHa siwo gbɔgbɔ ʋã David wòkpa la de ŋgɔ le mɔ geɖe nu. Eƒe hawo dometɔ aɖewo nye psalmo siwo nana wodea ŋugble, kple esiwo ɖea ale si agbenɔnɔ nɔna le gbeɖuƒe damawo fiana. Psalmoawo dometɔ aɖewo nye kafukafunyawo eye ɖewo nye ŋutinya me nudzɔdzɔwo; wo dometɔ aɖewo ku ɖe waintsetsewo xaxa dzidzɔtɔe ŋu eye bubuwo hã ku ɖe fiasã ŋu kɔkɔ ƒe wɔna kpeɖiwo ŋu; wo dometɔ aɖewo me nyawo ku ɖe nu siwo me hakpalaa to ŋu eye bubuwo hã ƒo nu tso mɔkpɔkpɔ siwo nɔ esi la ŋu; nenema ke ɖewo nye nubiabia Mawu le gbedodoɖa me eye bubuwo nye kokoƒoƒowo. (Kpɔ Psalmo 32, 23, 145, 8, 30, 38, 72, 51, 86.) Esi Saul kple via Yonatan ku la, David kpa konyifaha aɖe si wòna ŋkɔe be “Aŋutrɔdaha La,” si dze egɔme ale: “Oo Israel, wowu wò atsyɔ̃ɖoɖo le wò togbɛwo dzi.” Wodzii kple nublanuigbe. David nya ale si wòate ŋu ato hadzidzi kple saŋkuƒoƒo dzi aɖe seselelãme vovovowo afia.—2 Samuel 1:17-19.\nEsi David nye ame aɖe si wɔa nu dzonɔamemetɔe ta la, elɔ̃ ha siwo doa dzidzɔ na ame, siwo me agbe le, siwo woƒo ɖe ɖoɖo nyui nu. Esime wotsɔ nubablaɖaka la gbɔna Zion la, David nɔ kpo tim henɔ ɣe ɖum kple ŋusẽ katã tsɔ ɖe ale si gbegbe wòkpɔ dzidzɔ ɖe wɔnaa ŋui la fia. Biblia ƒe nuŋlɔɖia ɖee fia be ha si ƒom wonɔ la anya ʋã ame ale gbegbe. Àte ŋu akpɔ nɔnɔmea ɖaa le susu mea? Esia wɔe be srɔ̃a Mixal he nya ɖe eŋu. Gake David ya metsɔ ɖeke le eme o. Elɔ̃ Yehowa, eye haƒoƒo sia si na dzidzɔ yɔ eme fũu la na wònɔ kpo tim le eƒe Mawu ŋkume.—2 Samuel 6:14, 16, 21.\nLe esiawo katã megbe la, David gaɖe dzesi le ale si wòto haƒonu yeyewo vae la me. (2 Kronika 7:6) Le wo katã me la, edze ƒãa be David nye aɖaŋudɔwɔla bibi aɖe si si ŋutete tɔxɛwo nɔ; enye haƒonuwɔla, hakpanyaŋlɔla, hakpala, eye wòganye haƒola kple hadzila hã. Ke hã, David gawɔ nu siwo de ŋgɔ wu gɔ̃ hã.\nHadzidzi Kple Haƒoƒo Le Gbedoxɔ Me\nNu si wotsɔ ɖoa ŋku David dzi ye nye ale si wòwɔ ɖoɖo ɖe hadzidzi kple haƒoƒo ŋu le Yehowa ƒe aƒea me. Etsɔ Asaf, Heman, kple Yedutun (si wòdze ƒãa be wogayɔna be Etan) ɖo hadzila kple haƒola 4,000 nu. David tia ame siawo dometɔ 288 siwo nye ha ŋuti nunyala bibiwo kpe ɖe tatɔ etɔ̃awo ŋu, eye woawo koŋue naa hehe ƒuƒoƒoa me tɔ susɔeawo hekpɔa wo dzi. Hadzila kple haƒola 4,000 la katã nɔa gbedoxɔa me le ƒezã gã etɔ̃awo ɖuɣi. Kpɔ ale si gbegbe hadziha gã ma ƒe hadzidzi anya see ɖa!—1 Kronika 23:5; 25:1, 6, 7.\nŊutsuwo koe dzia ha le gbedoxɔa me. Nyagbɔgblɔ si nye, “ne woadzi ɖe ɖetugbiwo ƒe gbe nu,” si dze le Psalmo 46 lia ƒe kpukpui gbãtɔ me la fia be woatsɔ gbe vi adzii alo woatsɔ haƒonu si ƒe ɖiɖi dea dzi aƒoe. Wo katã wowɔ ɖeka dzi ha abe ale si wogblɔe le 2 Kronika 5:13 (NW) ene be: “Hadzilawo wɔ ɖeka na woƒe gbe ɖi ɖekae.” Hadzidziawo tea ŋu nyea hadzidzi siwo me wodzia gbe vovovoawo le, abe Psalmo 3 lia kple David ƒe psalmo bubu geɖewo ene, eye ɣeaɖewoɣi la, haxewo kpena ɖe wo ŋu, abe ale si wòle le Psalmo 42:6, 12 kpakple 43:5 ene. Wolɔ̃a ha siwo hadziha siwo woma ɖe akpa eve me dzina ɖe wo nɔewo yome alo esiwo ame ɖekaɖekawo dzina ɖe wo nɔewo yome la hã dzidzi. Nenemae wodzia Psalmo 24 lia, si ɖikeke mele eme o be David kpa be woadzi esime wòtsɔ nubablaɖaka la va Zion.—2 Samuel 6:11-17.\nGake menye Lewi viwo koe dzia ha o. Dukɔa ye dzia ha ne wole mɔ dzi yina Yerusalem hena ƒezãwo ɖuɖu. Ðewohĩ esiae nyagbɔgblɔ “Mɔzɔha” fia. (Psalmo 120 va se ɖe 134) Le kpɔɖeŋu me, le Psalmo 133 lia me la, David kafu nɔviwɔwɔ si me Israel viwo sea vivi le le ɣeyiɣi mawo me. Edze egɔme kple nya siawo be: “Kpɔ ɖa, aleke mehenyo, eye wòvivinae, ne nɔviwo le afi ɖeka!” Dze agbagba nàkpɔ ha si tɔgbi woƒo ɖe hadzidzi sia dzi la le susu me ɖa!\nHaƒoƒo Le Tadedeagu Na Yehowa Me\nBiblia me nyawo ƒe akpa ɖeka le ewo me nye hadzidzi siawo tɔgbi, eye Psalmowo ƒe agbalẽa de dzi ƒo na amegbetɔwo katã be woadzi kafukafuhawo. (Psalmo 150) Ŋusẽ le haƒoƒo ŋu be wòana ame naŋlɔ eƒe dzimaɖitsitsiwo be, eye hadzidzi ate ŋu anɔ abe dɔmi ene ada gbe le ame ƒe dzi si xɔ abi ŋu. Ke hã, Biblia de dzi ƒo hã be ame siwo le dzidzɔ kpɔm la nadzi kafukafuhawo.—Yakobo 5:13.\nHadzidzi nye mɔ aɖe si dzi ame tona ɖea eƒe mawudzixɔse kple lɔlɔ̃ si le esi na Mawu la fiana. Le zã si do ŋgɔ na Yesu ƒe ku me la, woa kple eƒe apostoloawo dzi ha le fiẽnuɖuɖua megbe. (Mateo 26:30) Gbe vivi ka gbegbee nye esi anya nɔ David Vi la—eya ame si nya ale si dziƒodɔlawo dzia kafukafuha na Mawui—la si! Anɔ eme be ha siwo woyɔna be Hallel, siwo nye Psalmo 113 va se ɖe 118 ye wodzi. Ne nenemae la, ke esime Yesu kple apostoloawo, siwo ya menya nu siwo gbɔna dzɔdzɔ ge o la, nɔ haawo dzim la, Yesu ya anya kɔ gbe dzi adzi haa ƒe akpa si nye: “Melɔ̃ Yehowa, elabena eɖo to nye gbe kple nye kokoƒoƒo. . . . Ku ƒe kawo ɖe to ɖem, tsiẽƒe ƒe ŋɔdzi lém. . . . Oo Yehowa, ɖe nye luʋɔ!”—Psalmo 116:1-4.\nMenye amegbetɔwoe to haƒoƒo vae o. Biblia ƒo nu tso haƒoƒo kple hadzidzi le dziƒowo, afi si gbɔgbɔmenuwɔwɔ siwo ƒo xlã Yehowa ƒe fiazikpuia ƒoa kpɔɖeŋukasaŋkuwo hedzia kafukafuhawo le la ŋu. (Nyaɖeɖefia 5:9; 14:3; 15:2, 3) Yehowa Mawu ye na haƒoƒo ƒe ŋutete ameƒomea, eyae ƒã haƒoƒo ƒe didi ɖe woƒe dzi me, eye eyae de haƒonuwo ƒoƒo alo hadzidzi ƒe dzodzro si womate ŋu axe mɔ na o la wo me. Ƒo wo katã ta la, Mawu ƒe nunanae hadzidzi kple haƒoƒo nye na xɔsetɔwo.—Yakobo 1:17.\n‘Gbe si gbe miele dzidzɔ kpɔm, alo miele ŋkekenyuie ɖum la, miaku kpẽwo.’—4 MOSE 10:10\n“Yehowa enye kplɔlanye, naneke mehiãam o. Lãnyiƒe damawo wòna metsyɔ akɔ ɖo; gbɔɖemeƒe tɔwo nu wòkplɔm yii.”—PSALMO 23:1, 2\n“Ame akpe ene natsɔ hadzinu, siwo mewɔ hena kafukafuha la, akafu Yehowa.”—1 KRONIKA 23:4, 5\nDavid to hadzidzi kple saŋkuƒoƒo dzi ɖe seselelãme vovovowo fia\n‘Mikafu Yehowa! Mitsɔ asiʋui kple ɣeɖuɖu kafui. Nu sia nu, si me gbɔgbɔ le la, nekafu Yehowa!’—PSALMO 150:1, 4, 6\n[Aɖaka/Nɔnɔmetata siwo le axa 28]\nHaƒonu Siwo Wozã Le Biblia Ŋlɔɣiwo\nWozãa kasaŋku ƒomevi vovovo siwo nye saŋkuwo, saŋku kaetɔ̃tɔwo, kple saŋku kaewotɔwo. (Psalmo 92:4) Wotrɔ asi le wo ŋu be woaƒo wo ɖe Alamot kple Seminit dzi, ɖewohĩ nyagbɔgblɔ siawo fia gbeɖiɖi kɔkɔtɔ alo vitɔ, kple gbeɖiɖi bɔbɔetɔ alo gãtɔ. (1 Kronika 15:20, 21, NW) Haƒonu siwo wotsɔ ayawa wɔ kple esiwo me woɖoa ƒuƒu ɖo la dometɔ aɖewoe nye dzewo, lãdzowo, kpakple kpẽ, siwo ɖina sesĩe. (2 Kronika 7:6; 1 Samuel 10:5; Psalmo 150:3, 4) Le gbedoxɔa ŋu kɔɣi la, kpẽawo kple hadzilawo ƒe gbe ɖi “zi ɖeka yoo.” (2 Kronika 5:12, 13) Esia fia be wodzi ha kple gbe ɖeka eye gbe bubu aɖeke metɔtɔe o. Haƒonu siwo woƒona kple asi la dometɔ aɖewo nye axatsɛwo kple nyawowoe, aya ƒomevi aɖe, kpakple ‘haƒonu siwo wotsɔ sesewu wɔe.’ Wozãa gakogoewo hã—gakogoe suewo ‘siwo ƒe gbe vivina’ kple gakogoe gãtɔwo “siwo ɖina sesĩe.”—2 Samuel 6:5; Psalmo 150:5.\nEtame: Tito ƒe Ŋkuɖodzikpe si le Rome, Italy, si dzi wota kpẽ siwo wotsɔ tso Yerusalem gbedoxɔa me le ƒe 70 Mía Ŋɔli me la ɖo. Gaku siwo wotu le ƒe 130 Mía Ŋɔli me lɔƒo siwo dzi wota Yudatɔwo ƒe haƒonuwo ɖo\nGakuawo: © 2007 by David Hendin. Míawo koe kpɔ mɔ atae.\nƉoe Ɖe Amewo Ɖoe Ɖe Amewo Fia David, Henɔ La\nw09 12/1 axa 26-30


Na Yehowa Namla Wò | Nusɔsrɔ̃\nGbetakpɔxɔ—Tata Si Míesrɔ̃na | June 2013\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mixe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nNa Yehowa Namla Wò\n“Àkplɔm le wò aɖaŋudede la nu, eye emegbe àxɔm ɖe gbɔwò kple bubu.”—PS. 73:24.\nNu kae ɖee fia be Zemela Gã la memlaa ame akpasesẽtɔe alo kpɔa ame ŋkume le tohehe me o?\nNu ka tae míate ŋu akpɔ dzidzɔ be ‘nu vea’ mía Mèla la?\nAleke wòle be míawɔ nu ɖe Yehowa ƒe nuxlɔ̃ame alo tohehe ŋui?\n1, 2. (a) Nu kae wòle be míawɔ be mía kple Yehowa dome nanɔ nyuie? (b) Aleke ale si amewo wɔ nu ɖe Mawu ƒe amehehe ŋu la ŋuti nuŋlɔɖi siwo le Biblia me la me dzodzro aɖe vi na míi?\n“NYE la, Mawu ƒe gbɔnyenɔnɔ enye nye dzidzɔ; meɖo ŋu ɖe Aƒetɔ Yehowa ŋu.” (Ps. 73:28) Le afi sia la, hakpalaa gblɔ be yeɖoa ŋu ɖe Mawu ŋu. Nu kae ʋãe wògblɔ nya sia? Esi hakpalaa kpɔ ŋutifafa si me ame vɔ̃ɖiwo le la, eve dzi nɛ vevie gbã. Efa konyi be: “Yakatsyɔe mena nye dzi ŋu dza, eye meklɔ nye asi ɖe fɔmaɖimaɖi me.” (Ps. 73:2, 3, 13, 21) Ke hã “Mawu ƒe kɔkɔeƒe la” yiyi kpe ɖe eŋu wòɖɔ eƒe susu ɖo eye wòte ɖe Mawu ŋu. (Ps. 73:16-18) Mawuvɔ̃la sia srɔ̃ nu vevi aɖe tso nuteƒekpɔkpɔ sia me: Mawu ƒe amewo dome nɔnɔ, nuxlɔ̃ame xɔxɔ kple edziwɔwɔ le vevie be mía kple Yehowa dome nanɔ kplikplikpli.—Ps. 73:24.\n2 Enye míawo hã míaƒe didi be mía kple Mawu vavã la, si nye Mawu gbagbe la, dome nanɔ kplikplikpli. Be míaɖo taɖodzinu sia gbɔ la, ele vevie be míaɖe mɔ eƒe aɖaŋuɖoɖo alo nuxlɔ̃ame natrɔ asi le mía ŋu ale be míadze eŋu! Le blema la, Mawu na mɔnukpɔkpɔ ame ɖekaɖekawo kple dukɔwo nublanuikpɔkpɔtɔe be woaxɔ yeƒe amehehe. Ale si wowɔ nui ŋuti nuŋlɔɖiwo le Biblia me “le míaƒe nufiafia ta,” “be woanye nuxɔxlɔ̃ na mí ame siwo dzi nuɖoanyi siawo ƒe nuwuwuwo va ɖo la.” (Rom. 15:4; 1 Kor. 10:11) Nuŋlɔɖi siawo me dzodzro akpe ɖe mía ŋu be míase Yehowa ƒe amenyenye gɔme nyuie wu, eye wòafia ale si eƒe amehehe alo eƒe asitɔtrɔ le ame ŋu ate ŋu aɖe vi na míi la mí.\nALE SI ZEMELA LA WƆA EƑE ŊUSẼ ŊU DƆE\n3. Le Yesaya 64:7 kple Yeremiya 18:1-6 la, aleke woɖɔ ŋusẽ si le Yehowa si ɖe amewo dzi lae? (Kpɔ nɔnɔmetata si le nyati sia ƒe gɔmedzedze.)\n3 Esi Yesaya 64:7 nɔ ŋusẽ si le Yehowa si ɖe ame ɖekaɖekawo kple dukɔwo dzi ɖɔm la, egblɔ be: “Yehowa, mía fofo nènye: míawo la, tsu míenye, eye wòe nye mía mèla, wò asinudɔwɔwɔ mí katã míenye.” Ŋusẽ le zemela si be wòatsɔ tsu si le esi me amè ze ƒomevi ɖe sia ɖe si wòdi. Nya aɖeke mele tsu la si wòagblɔ le esia ŋu o. Nenema kee wòle le amegbetɔwo kple Mawu hã gome. Amegbetɔ mate ŋu agblɔ ale si Mawu amlae alo atrɔ asi le eŋu la nɛ o, abe ale si ko tsu mate ŋu agblɔ ze si ƒomevi woatsɔe amè la na zemelaa o ene.—Mixlẽ Yeremiya 18:1-6.\n4. Ðe Mawu zia amewo alo dukɔwo dzi le asitɔtrɔ le wo ŋu mea? Ðe eme.\n4 Yehowa trɔ asi le blema Israel ŋu abe ale si ko zemela trɔa asi le tsu ŋu tsɔ mèa zee ene. Gake vovototo kae le Yehowa kple amegbetɔ zemela dome? Zemela ate ŋu atsɔ tsu si wòka la amè ze ɖe sia ɖe ƒomevi ale si wòdi ko. Gake ɖe wòfia be Yehowa hã trɔa asi le dukɔwo alo ame ɖekaɖekawo ŋu ale si wòdi koa? Biblia ɖo eŋu be ao. Ena nunana xɔasi aɖe amegbetɔwo—eyae nye tiatiawɔblɔɖe. Yehowa mezãa eƒe ŋusẽ tsɔ zia amewo dzi be woaɖo to ye o. Amegbetɔwo ŋutɔwoe alɔ̃ be wo Wɔla Yehowa natrɔ asi le wo ŋu.—Mixlẽ Yeremiya 18:7-10.\n5. Ne amegbetɔwo gbe be Yehowa nagamla yewo o la, aleke wòwɔa eƒe ŋusẽ ŋu dɔe?\n5 Ke ne amegbetɔwo tsɔ dzimesesẽ gbe be Zemela Gã la nagamla yewo o ya ɖe? Aleke Mawu awɔ ŋusẽ si le esi abe zemela ene la ŋu dɔe? Bu nu si dzɔna ɖe tsu si meganyo woatsɔ amè ze si woɖo be woatsɔe amè o dzi la ŋu kpɔ. Zemelaa ate ŋu atsɔe amè ze bubu loo alo atsɔe aƒu gbe! Zi geɖe la, esia dzɔna ne zemelaa metrɔ asi le tsua ŋu le mɔ nyuitɔ nu o. Gake mía Mèla Yehowa ya trɔa asi le mía ŋu le mɔ nyuitɔ nu ɣesiaɣi. (5 Mose 32:4) Ne ame aɖe meɖe mɔ Yehowa trɔ asi le eŋu o la, ke amea ŋutɔ gbɔe wòtso. Ale si Yehowa wɔa nu ɖe amewo ŋu la nɔa te ɖe ale si ameawo wɔa nu ɖe eƒe amehehe ŋui dzi. Etrɔa asi le ame siwo xɔa eƒe amehehea ŋu wonya kpɔna ɖe edzi. Le kpɔɖeŋu me, Kristotɔ amesiaminawo nye ‘nublanuikpɔkpɔ ƒe ze’ siwo ŋu wotrɔ asi le be woanye ‘ze siwo woazã hena nu si ŋu bubu le.’ Gake ame siwo tsɔa dzimesesẽ gbea Mawu ƒe amehehe xɔxɔ la va zua ‘dziku ƒe ze siwo wodzra ɖo ɖi na tsɔtsrɔ̃.’—Rom. 9:19-23.\n6, 7. Vovototo kae le ale si Fia David kple Fia Saul wɔ nu ɖe Yehowa ƒe nuxlɔ̃ame ŋu dome?\n6 Mɔ siwo dzi Yehowa tona trɔa asi le mía ŋu dometɔ ɖekae nye aɖaŋuɖoɖo alo nuxlɔ̃ame siwo wònaa mí. Israel fia eve gbãtɔ siwo nye Saul kple David ƒe ŋutinyawo me dzodzro ana míakpɔ ale si Yehowa wɔa eƒe ŋusẽ ŋu dɔ le ame siwo ŋu wòle asi trɔm le la gome. Esi Fia David wɔ ahasi kple Bat-Seba la, eƒe nuwɔnaa gblẽ nu le eya ŋutɔ kple ame bubuwo ŋu vevie. Togbɔ be fiae David nye hã la, Yehowa megbe nuxlɔ̃ame si wòdze na la nanae o. Mawu dɔ eƒe nyagblɔɖila Natan ɖe David gbɔ be wòagblɔ gbedeasi sesẽ aɖe nɛ. (2 Sam. 12:1-12) Aleke David wɔ nui? Ese veve ɖe nu si wòwɔ ta eye wòtrɔ dzi me. Esia na Mawu kpɔ nublanui nɛ.—Mixlẽ 2 Samuel 12:13.\n7 Gake Fia Saul, si teƒe David xɔ ɖo, ya mexɔ amehehe o. Yehowa to nyagblɔɖila Samuel dzi de se sia na Saul tẽe be: Tsrɔ̃ Amalekitɔwo kple woƒe lãhawo katã. Gake Saul gbe Mawu ƒe se sia dzi wɔwɔ. Ekpɔ woƒe fia Agag kple lã nyuitɔwo ta. Nu ka tae? Le go aɖe me la, enɔ bubu dim na eɖokui. (1 Sam. 15:1-3, 7-9, 12) Esi wogbe nya na Saul la, ɖe wòle be wòana eƒe dzi nabɔbɔ, eye wòaɖe mɔ Zemela Gã la natrɔ asi le eŋu hafi. Gake egbe. Enɔ eɖokui nu ɖem boŋ. Egblɔ be yeƒe nuwɔnaa megblẽ o, elabena ɖe yeɖoe be yeatsɔ lã mawo asa vɔe, eye mede asixɔxɔ Samuel ƒe nuxlɔ̃amea ŋu o. Yehowa gbe Saul be magaɖu fia azɔ o, eye eya kple Mawu vavã la dome gblẽ tso ɣemaɣi.—Mixlẽ 1 Samuel 15:13-15, 20-23.\nSaul mede asixɔxɔ nuxlɔ̃ame ŋu o, eye mexɔe hã o. Egbe be woagamla ye o! (Kpɔ memama 7)\nDavid se veve ɖe nu si wòwɔ ta eye wòlɔ̃ xɔ nuxlɔ̃ame. Eɖe mɔ Mawu mlae. Wò hã ɖe? (Kpɔ memama 6)\nMAWU MEKPƆA AME ŊKUME O\n8. Nu kae míate ŋu asrɔ̃ tso ale si Israel-dukɔa wɔ nu ɖe Yehowa ƒe amehehe ŋu me?\n8 Menye ame ɖekaɖekawo koe Yehowa naa mɔnukpɔkpɔ be woatia ale si woawɔ nu ɖe yeƒe amehehe ŋu o, ke dukɔ blibowo hãe. Le ƒe 1513 D.M.Ŋ. me la, Mawu bla nu kple Israel vi siwo wòɖe tso Egiptetɔwo ƒe kluvinyenye me. Abe Mawu ƒe dukɔ tiatia ene la, mɔnukpɔkpɔ gã aɖee wònye na Israel be Zemela Gã la natrɔ asi le eŋu. Ke hã, dukɔ la yi edzi nɔ nu si nye vɔ̃ le Yehowa ŋkume wɔm, eye wosubɔ dukɔ siwo ƒo xlã wo ƒe legbawo gɔ̃ hã. Yehowa dɔ eƒe nyagblɔɖilawo ɖe Israel viwo enuenu be woanyɔ le wo ɖokuiwo me, gake gbeɖegbeɖea koe. (Yer. 35:12-15) Esi Israel viwo sẽ dzi me ta la, eva hiã be woahe to na wo vevie. Abe dziku ƒe ze siwo wodzra ɖo ɖi na tsɔtsrɔ̃ ene la, Asiriatɔwo va tsrɔ̃ dziehe to-ewo-fiaɖuƒea eye Babilontɔwo hã va tsrɔ̃ anyiehe to-eve-fiaɖuƒea. Nufiame vevi kae nye esi wònye na mí! Yehowa ƒe amehehe aɖe vi na mí ne míenya wɔ ɖe edzi ko.\n9, 10. Aleke Niniwetɔwo wɔ nu ɖe Mawu ƒe nuxlɔ̃ame ŋui?\n9 Yehowa na mɔnukpɔkpɔ Asiriatɔwo ƒe fiadu Niniwe me tɔwo hã be woatiae nenye be woawɔ ɖe eƒe nuxlɔ̃amewo dzi. Egblɔ na Yona be: “Tso, nàyi Niniwe, du gã la me, eye nàgblɔ nya ɖi ɖe eŋu; elabena woƒe nu vɔ̃ɖi wɔwɔ va ŋkunye me.” Yehowa ɖoe be yeatsrɔ̃ Niniwe.—Yona 1:1, 2; 3:1-4.\n10 Gake esi Yona gblɔ tsɔtsrɔ̃gbedeasia la, “Niniwetɔwo xɔ Mawu dzi se; wodo kpo, be woatsi nu adɔ, eye woata akpanya, tso tsitsiawo dzi va se ɖe ɖeviawo dzi.” Niniwe fia “[tso] le eƒe fiazikpui dzi, eɖe eƒe awu ʋlaya ɖi, eye wòta akpanya hebɔbɔ nɔ dzowɔ me.” Niniwetɔwo lɔ̃ xɔ Yehowa ƒe nuxlɔ̃ame eye wotrɔ dzi me. Eya ta Yehowa metsrɔ̃ wo o.—Yona 3:5-10.\n11. Yehowa ƒe nɔnɔme kae dze le ale si wòwɔ nu ɖe Israel kple Niniwetɔwo ŋu me?\n11 Togbɔ be Israel nye dukɔ tiatia hã la, esia mewɔe be wogbe tohehe na dukɔa o. Mawu mebla nu kple Niniwetɔwo ya o. Ke hã Yehowa na wogblɔ eƒe ʋɔnudrɔ̃nyawo na wo, eye wòkpɔ nublanui na wo le esi woɖee fia be yewonye tsu si ŋu woate ŋu atrɔ asi le bɔbɔe ta. Kpɔɖeŋu eve siawo na wòdze ƒãa be mía Mawu Yehowa nye “ame si medea ame dzi o.”—5 Mose 10:17.\nNUGƆMESENAMELA SI TRƆNA ÐE NƆNƆMEAWO ŊU\n12, 13. (a) Nu ka tae Mawu trɔa nu si wòɖo be yeawɔ ne amewo lɔ̃ xɔ eƒe amehehe? (b) Esi Biblia gblɔ be ‘nu vea’ Yehowa la, nu kae ema fia le Saul ƒe ŋutinyaa gome, kple Niniwetɔwo gome?\n12 Ale si Mawu lɔ̃na faa be yeatrɔ asi le mía ŋu la ɖee fia be enye nugɔmesenamela si trɔna ɖe nɔnɔmeawo ŋu. Esia dze le nɔnɔme siwo me Yehowa trɔ nu si wòɖo be yeawɔ ame aɖewo le ale si ameawo wɔ nui ta. Yehowa gblɔ le Ŋɔŋlɔawo me tso Israel fia gbãtɔ ŋu be: ‘Evem be, meɖo Saul fia.’ (1 Sam. 15:11) Gake esi Niniwetɔwo trɔ dzi me eye woɖe asi le woƒe mɔ vɔ̃wo ŋu la, Biblia gblɔ be: “Vɔ̃, si Mawu gblɔ be, yeawɔ wo la vee, eye mewɔe o.”—Yona 3:10.\n13 Hebrigbe me nyagbɔgblɔ si gɔme woɖe be “vee” la fia ale si woatrɔ nɔnɔme si le ame si ɖe ame aɖe ŋu alo tame si woɖo ɖe eŋu. Edze Yehowa ŋu be yeatsɔ Saul aɖo fiae, gake emegbe etrɔ nɔnɔme si le esi ɖe eŋu eye wògbee. Menye ɖe Yehowa wɔ vodada le Saul tiatia me tae wòtrɔ eƒe susu o, ke boŋ le esi Saul wɔ nu xɔsemanɔamesitɔe eye wògbe toɖoɖo tae. Azɔ hã, nu si Mawu vavã la ɖo be yeawɔ Niniwetɔwo la vee; esia fia be etrɔ tame si wòɖo ɖe wo ŋu. Aleke gbegbe wòfaa akɔe nye esi be míanyae be Yehowa mía Mèla la sea nu gɔme na ame hetrɔna ɖe nɔnɔmeawo ŋu, enye nublanuikpɔla kple amenuvela, ame si lɔ̃na faa be yeatrɔ nu si yeɖo ne vodalawo trɔ tso woƒe mɔ vɔ̃wo dzi!\nMIGANA MÍAGBE YEHOWA ƑE AMEHEHE O\n14. (a) Aleke Yehowa mlaa mí egbea? (b) Aleke wòle be míawɔ nu ɖe Mawu ƒe nuxlɔ̃amewo ŋui?\n14 Mɔ vevitɔ siwo dzi Yehowa tona mlaa mí egbea ye nye eƒe Nya, Biblia, kple eƒe habɔbɔa. (2 Tim. 3:16, 17) Ðe mele be míaxɔ aɖaŋuɖoɖo alo nuxlɔ̃ame siwo wònaa mí to mɔ siawo dzi oa? Ɣeyiɣi didi ka kee míeɖaxɔ nyɔnyrɔ alo subɔsubɔmɔnukpɔkpɔ kawoe ɖale mía si o, ele be míayi edzi axɔ Yehowa ƒe nuxlɔ̃ame eye míaɖe mɔ wòatrɔ asi le mía ŋu míanye ze siwo woazã hena nu siwo ŋu bubu le.\n15, 16. (a) Aleke ame ate ŋu ase le eɖokui me ne eƒe tohehea bia be woaxɔ subɔsubɔmɔnukpɔkpɔwo le esi? Gblɔ eƒe kpɔɖeŋu. (b) Nu kae akpe ɖe mía ŋu míaɖu seselelãme manyomanyowo dzi ne wohe to na mí?\n15 Amehehe si míaxɔ la ate ŋu anye mɔfiame alo ɖɔɖɔɖo. Gake ɣeaɖewoɣi la, ate ŋu ahiã be woahe to na mí le esi míewɔ nu si mele eteƒe o ta. Ðewohĩ esia ate ŋu abia be woaxɔ subɔsubɔmɔnukpɔkpɔ aɖewo le mía si. Bu nɔviŋutsu Dennis * si nɔ subɔsubɔm abe hamemetsitsi ene ŋu kpɔ. Eva wɔ nu gbegblẽ aɖe le esi mebu nuwo ŋu nyuie le dɔwɔnya aɖewo me o ta, eye woka mo nɛ le adza me. Aleke Dennis se le eɖokui me le fiẽ si me woɖe gbeƒãe na hamea be meganye hamemetsitsi o? Egblɔ be: “Mese le ɖokuinye me be medo kpo nu keŋkeŋ. Subɔsubɔmɔnukpɔkpɔ geɖewo su asinye le ƒe 30 siwo va yi me. Menye gbesiagbe mɔɖela, mesubɔ le Betel, woɖom subɔsubɔdɔwɔlae, eye emegbe meva zu hamemetsitsi. Ðeko meƒo nuƒo zi gbãtɔ le nutome gã takpekpe mee nye ema. Mɔnukpɔkpɔ siawo katã ge le asinye le aɖabaƒoƒo ɖeka me. Ŋu kpem vevie eye wòwɔ nam be viɖe aɖeke maganɔ ŋunye le habɔbɔa me akpɔ o.”\n16 Ele be Dennis nawɔ tɔtrɔ le nu si wòwɔ, si na wohe to nɛ la me. Gake nu kae kpe ɖe eŋu wòɖu eƒe ŋukpe dzi? Egblɔ be: “Meɖoe kplikpaa be mayi nu siwo ana masẽ ŋu le gbɔgbɔ me la wɔwɔ dzi. Eye kpekpeɖeŋu si nɔvi Kristotɔwo nam kple dzideƒoname siwo mekpɔ tso míaƒe agbalẽwo me hã ɖe vi nam geɖe. Nyati si nye ‘Subɔsubɔ Ƒe Mɔnukpɔkpɔ Aɖe Su Asiwò Kpɔa? Agate Ŋu Asu Asiwòa?’ si dze le August 15, 2009, ƒe Gbetakpɔxɔ me la nɔ abe lɛta aɖe si woŋlɔ tsɔ ɖo nye gbedodoɖawo ŋu nam ene. Aɖaŋuɖoɖo si do dzidzɔ nam vevie lae nye, ‘Esi hamea ƒe agbanɔamedzi bubuwo mele dziwò fifia o la, biã ŋku ɖe ŋusẽdodo ɖokuiwò le gbɔgbɔ me ŋu.’” Aleke tohehe si Dennis xɔ la ɖe vi nɛ? Egblɔ le ƒe aɖewo megbe be, “Yehowa yram be mɔnukpɔkpɔ gasu asinye meva zu subɔsubɔdɔwɔla.”\n17. Akpa kae ameɖeɖelehame wɔna le nu vɔ̃ wɔlaa ƒe dzimetɔtrɔ me? Gblɔ eƒe kpɔɖeŋu.\n17 Ameɖeɖelehame hã nye Yehowa ƒe amehehe ƒe mɔnu bubu. Ekpɔa hamea ta tso ŋusẽkpɔɖeamedzi gbegblẽwo me, eye wòate ŋu awɔ akpa aɖe be nu vɔ̃ wɔlaa natrɔ dzi me. (1 Kor. 5:6, 7, 11) Le kpɔɖeŋu me, woɖe Robert le ha me anɔ ƒe 16 kloe, eye le ɣeyiɣi mawo katã me la, fofoa, dadaa kple nɔviawo lé se si wode le Mawu ƒe Nya la me be woagade ha kple nu vɔ̃ wɔla si woɖe le ha me o, eye woagado gbe nɛ gɔ̃ hã o, la me ɖe asi sesĩe. Wogbugbɔ xɔ Robert ɖe hamea me ƒe aɖewoe nye esia eye wòle gbɔgbɔmeŋgɔyiyi nyui wɔm. Esi wobiae be nu kae ʋãe wòtrɔ va Yehowa kple Eƒe amewo gbɔ le ɣeyiɣi didi ma gbegbe megbe hã la, eɖo eŋu be, ale si yeƒe ƒomea tɔ afɔ to sesĩe ye kpɔ ŋusẽ ɖe ye dzi. Egblɔ be: “Ne ɖe nye ƒometɔwo de ha kplim vie gɔ̃ hã, le kpɔɖeŋu me, be woava kpɔm ɖa vie la, anye ne ema ɖeɖe dzaa ana nye dzi nadze eme, eye anɔ eme be madzɔ be ale si medi vevie be made ha kpli wo la naʋãm matrɔ agbɔ va Mawu gbɔ o.”\n18. Tsu ka ƒomevie wòle be míanye le Zemela Gã la si me?\n18 Ðewohĩ mahiã be woahe to ma tututu na mí o, gake tsu ka ƒomevie míanye le Zemela Gã la si me? Aleke míawɔ nui ne woɖɔ mí ɖo? Ðe míanɔ abe David ene loo alo abe Saul enea? Mía Fofoe Zemela Gã la nye. Mègaŋlɔ be gbeɖe o be, “ame si Yehowa lɔ̃na la, eya wòhea to na abe vi, si gbɔ fofoa melɔ̃a nu le o ene.” Eya ta “mègagbe Yehowa ƒe amehehe o, eƒe mokaname megaɖu dzi na wò o.”—Lod. 3:11, 12.\n^ mm. 15 Míetrɔ ŋkɔawo.\nƉoe Ɖe Amewo Ɖoe Ɖe Amewo Na Yehowa Namla Wò\nAGBEMEŊUTINYA Toɖoɖo Yehowa Na Mekpɔ Yayra Geɖe\nKpɔ Ŋudzedze Ðe Yehowa Ƒe Nɔnɔmewo Ŋu Bliboe\nKpɔ Ŋudzedze Ðe Yehowa Ƒe Dɔmenyonyo Kple Nugɔmesename Ŋu\nKpɔ Ŋudzedze Ðe Yehowa Ƒe Nuteƒewɔwɔ Kple Tsɔtsɔke Ŋu\nHamemetsitsiwo—Ðe Miafa Akɔ Na ‘Luʋɔ Si Ŋu Nu Tea’?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2013\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2013\nGBETAKPƆXƆ—TATA SI MÍESRƆ̃NA June 2013\nNu Ka Ta Wòle Be Míade Bubu Ame Siwo Le Ŋusẽnɔƒewo Ŋu?


Yona 4 | Biblia Le Internet Dzi | Xexe Yeye Gɔmeɖeɖe\nDzi ku Yona eye wòdi be yeaku (1-3)\nYehowa fia nublanuikpɔkpɔ Yona (4-11)\n“Ðe wòsɔ be nàdo dɔmedzoe nenema gbegbea?” (4)\nYehowa tsɔ goeka fia nu Yona (6-10)\n4 Ke esia medzɔ dzi na Yona kura o, ale dzi kui vevie. 2 Eya ta edo gbe ɖa na Yehowa be: “Oo Yehowa, esia ŋu pɛ mebu esime menɔ mía de! Esia tae medo ŋgɔ si yina Tarsis+ ɖo; elabena menyae be Mawu veveseɖeamenula kple nublanuikpɔla nènye, mèdoa dziku kabakaba o, eye wò lɔlɔ̃ si nu metsina o sɔ gbɔ,+ eye vɔ̃wɔwɔ vea wò. 3 Eya ta Oo Yehowa, meɖe kuku ɖe nye agbe* ɖa, elabena ne meku la, enyo wu be manɔ agbe.”+ 4 Eye Yehowa biae be: “Ðe wòsɔ be nàdo dɔmedzoe nenema gbegbea?” 5 Eye Yona do le dua me yi ɖabɔbɔ nɔ dua ƒe ɣedzeƒe gome. Etu agbadɔ ɖe afi ma be yeanɔ eƒe vɔvɔli te ahakpɔ nu si ava dzɔ ɖe dua dzi la ɖa.+ 6 Eye Yehowa Mawu dɔ goeka* aɖe be wòamie ado vɔvɔli ɖe Yona dzi, ne wòana gbɔdzɔe tso eƒe xaxa la me. Eye Yona kpɔ dzidzɔ ɖe goeka la ŋu ŋutɔ. 7 Ke esi ŋu ke, eye agu dze la, Mawu vavã la dɔ ŋɔ aɖe wòva ɖu goeka la, eye wòyrɔ. 8 Esi ɣe dze la, Mawu dɔ ɣedzeƒeya xɔdzo aɖe ɖa, eye ɣe ɖu Yona ƒe ta, ale be nu te eŋu belibeli. Eye wòbia be yeaku* nɔ gbɔgblɔm be, “Ne meku la, enyo wu be manɔ agbe.”+ 9 Eye Mawu bia Yona be: “Ðe wòsɔ be nàdo dɔmedzoe nenema gbegbe le goeka la taa?”+ Eɖo eŋu be: “Esɔ be mado dɔmedzoe, dɔme le veyem ale gbegbe be medi be maku.” 10 Ke Yehowa gblɔ be: “Wò la, goeka si ŋu mèwɔ naneke le o, mèkpɔ edzi wòtsi o, emie le zã ɖeka me, eye wòku le zã ɖeka me la ƒe nu le vewòm. 11 Ðe Niniwe, du gã+ si me amewo le wu ame akpe alafa ɖeka blaeve, eye womenya nyui kple vɔ̃ o,* hekpe ɖe lã geɖewo ŋu, la ƒe nu mavem oa?”+\n^ Agate ŋu afia, “dzoŋgbalẽ.”\n^ Alo, “ɖusi tso mia gbɔ o.”


‘Esiae nye zi gbãtɔ si mekpɔ dzidzɔ le nye agbe me.’\nHILTON lɔ̃a kɔdada. Esi wòxɔ ƒe adre la, edaa kɔ le kɔdaƒewo kple ablɔwo dzi siaa! Esi wònɔ suku kɔkɔ dem la, eya kple exɔlɔ̃wo nɔa tsatsam henɔa amewo dim be yewoaƒo. Egblɔ be: “Mefia fi, medaa tsatsa, mekpɔa gbɔdɔnuwɔnawo, mesẽa ŋuta le nyɔnuwo ŋu, eye medzua dzinyelawo.” Eyi edzi be: “Nye nuwɔna va vloe ale gbegbe be dzinyelawo susui be nyemate ŋu atrɔ gbeɖe o. Esi mewu suku kɔkɔa nu la, meʋu le aƒe me.”\nEsi Hilton trɔ gbɔ va le ƒe 12 megbe la, ale si gbegbe eƒe agbenɔnɔ trɔe la wɔ nuku na edzilawo ŋutɔ! Ezu ame fafa, eɖua eɖokui dzi, eye wòbua ame. Nu kae na wòtrɔ nenema gbegbe? Esi wòʋu le aƒe me la, eva te tamebubu vevie tso eƒe agbe ŋu. Ede ŋugble tso Biblia me nyawo ŋu be woate ŋu akpe ɖe ye ŋu yeatrɔ yeƒe agbenɔnɔ mahã. Hilton gblɔ be: “Mewɔna ɖe nu siwo mesrɔ̃na le Biblia me la dzi, esia fia be ele be mawɔ ɖe se si wode le Efesotɔwo 6:2, 3 be mabu dzinyelawo la dzi. Esiae nye zi gbãtɔ si mekpɔ dzidzɔ vavã le nye agbe me, eye mehe dzidzɔ vɛ na tɔ́nye kple nɔnye, ke meganye dzigbagbã o.”\nHilton ƒe ŋutinya sia ɖo kpe edzi be Biblia sɔ na míaƒe ŋkekea eye nɔnɔme nyui siwo Biblia de dzi ƒo be woatu ɖo la tea ŋu trɔa ame ƒe agbenɔnɔ. (Hebritɔwo 4:12) Na míakpɔ nɔnɔme nyui siawo dometɔ aɖewo ɖa ne míakpɔ ale si wotea ŋu trɔa ame ƒe agbenɔnɔe. Woawoe nye nyateƒetoto, ɖokuidziɖuɖu, nuteƒewɔwɔ kple lɔlɔ̃.\nAGBALẼ DOXOXOE WÒNYEA?\nAme aɖewo gblɔna be Biblia me nyawo do xoxo. Wotsɔe sɔna kple kɔmpiuta siwo megale tsia dzi o la ƒe mɔfiamegbalẽwo. Gake ebubu alea mele eteƒe o eye wònye ameɖokuifuflu hã. Kɔmpiutawo doa xoxo eye woƒe mɔfiamegbalẽwo hã doa xoxo. Gake amegbetɔwo ƒe nɔnɔme vevitɔwo ya metrɔna o. Le kpɔɖeŋu me, ale si ko amewo wɔa nu ɖe lɔlɔ̃ kple fuléle, nuteƒewɔwɔ kple nuteƒemawɔmawɔ, dɔmenyonyo kple ŋutasẽse ŋu le blema la, nenema ko wogawɔnɛ egbea hã. Eya ta le amegbetɔwo ƒe nɔnɔme vevitɔwo ya gome la, “nu yeye aɖeke mele ɣea te o.”—Nyagblɔla 1:9.\nƉoe Ɖe Amewo Ɖoe Ɖe Amewo Ðe Biblia Sɔ Na Mí Egbea?


Yeremia 32 - Holy Bible [Ewe Bible 1913] - (Yer 32)\nYehowa ƒe gbe, si va na Yeremya le Yuda-fia Zedekiya ƒe ƒe ewolia, si nye Nebukadnezar ƒe ƒe wuienyilia me la, enye si:\nƔemaɣi Babel-fia ƒe aʋakɔ ɖe to ɖe Yerusalem, eye wode nyagblɔɖila Yeremya gaxɔ ɖe dzɔlawo ƒe xɔxɔnu, si le Yuda-fia ƒe me.\nElabena Yuda-fia Zedekiya ye dee gaxɔ me gblɔ bena: Nukaŋuti nègblɔ nya ɖi be: „Ale Yehowa gblɔ esi: Kpɔ ɖa, matsɔ du sia ade asi na Babel-fia, eye wòaxɔe;\nYuda-fia Zedekiya mage le Kaldeatɔwo si me o, ke boŋ woatsɔe ade asi na Babel-fia kokoko, eye wo kpakplii woaƒo nu kple wo nɔewo, eye woakpɔ wo nɔewo ŋku me;\nakplɔ Zedekiya ayi Babel, eye wòatsi afima, vaseɖe esime maɖo ŋku edzi, Yehowa ye gblɔe; ne miewɔ aʋa kple Kaldeatɔwo la, madze edzi na mi o.“\nEye Yeremya gblɔ be: Yehowa ƒe gbe va gbɔnye bena:\nKpɔ ɖa, tɔwòɖia Salum vi Xanameel le gbɔwò va ge agblɔ na wò bena: Xɔ nye agble, si le Anatot la ƒle, elabena wò nya wònye, be naxɔe aƒle.\nTete tɔnyeɖia vi Xanameel va gbɔnye le dzɔlawo ƒe xɔxɔnu, abe alesi Yehowa gblɔ ene, eye wògblɔ nam bena: Xɔ nye agble, si le Anatot le Benyamin-nyigba dzi la ƒle, elabena tɔwòe nye domenyinyi la, eye exɔxɔ la, wò nya wònye; xɔe ƒle. Eye medze sii bena, Yehowa ƒe nya wònye.\nAle meƒle agble, si le Anatot la le tɔnyeɖia vi Xanameel si, eye meda klosalo sekel wuiadre nɛ.\nMeŋlɔe ɖe agbalẽ me, eye metre enu, meɖe ɖasefowo, eye meda ga la le nudanu me.\nEye metsɔ asinyigbalẽ, si nu wotre, kple esi le ʋuʋu, seawo kple ɖoɖoawo\nde asi na Maxseya vi Neriya ƒe vi Barux le nye tɔɖia-yɔvi Xanameel kple ɖasefoawo, amesiwo ŋlɔ ŋkɔ ɖe asinyigbalẽa te la ŋku me kpakple le Yudatɔ, siwo katã le dzɔlawo ƒe xɔxɔnua la ŋku me,\neye mede se na Barux le wo ŋku me bena;\nAle Yehowa Zebaot, Israel ƒe Mawu la, gblɔ esi: Tsɔ agbalẽ siawo, asinyigbalẽ, si nu wotre kple esi le ʋuʋu la siaa de ze me, ne woanɔ anyi eteƒe nadidi.\nElabena ale Yehowa Zebaot, Israel ƒe Mawu la, gblɔ esi: Woagaƒle xɔwo, agblewo kple weingblewo le anyigbã sia dzi.\nEye esi metsɔ asinyigbalẽ la na Barux, Neriya vi la megbe la, medo gbe ɖa na Yehowa gblɔ bena:\nOo, Aƒetɔ Yehowa, ètsɔ wò ŋusẽ gã kple wò alɔ, si le dzi la, wo dziƒo kple anyigba, naneke mekpe na wò akpa o,\nwò amesi ve ame akpe nanewo nu, eye neɖo fofowo ƒe yodadawo teƒe ɖe akɔ me na wo viwo le wo megbe, wò Mawu gã ŋusẽtɔ, si ŋkɔ nye Yehowa Zebaot;\namesi ƒe aɖaŋudede kpe, eye eƒe nuwɔwɔ sɔ gbɔ, wò amesi ƒe ŋkuwo le te ɖe amegbetɔviwo ƒe mɔwo katã ŋu, ne nawɔ na amesiame le eƒe mɔwo kple eƒe nuwɔnawo ƒe kutsetse nu;\nwò amesi wɔ dzesiwo kple nukunuwo le Egipte-nyigba dzi ɖe Israel kple amegbetɔwo siaa nu vaseɖe egbe, eye nède ŋkɔ ɖokuiwò ŋu, abe alesi wòle egbe siawo ene,\netso dzesiwo kple nukunuwo, asi sesẽ kple alɔ, si le dzi, kpakple ŋɔdzi gã kplɔ wò dukɔ tso Egipte-nyigba dzi,\neye nètsɔ anyigba sia na wo, si ŋu nèka atam ɖo na wo fofowo be, yeatsɔ anyigba, si dzi notsi kple anyitsi ba ɖo la, na wo.\nEye wova hexɔe wònye wo tɔ, ke wogbe toɖoɖo wò gbe, womezɔ ɖe wò seawo nu o, eye womewɔ nusiwo katã ŋu nèɖe se le na wo la o; eyata nèna dzɔgbevɔ̃e siawo katã va wo dzi ɖo.\nKpɔ ɖa, kpoƒuƒu va keke dua ŋu ke, ne woaxɔe, eye woatsɔ du la ade asi na Kaldeatɔ, siwo le aʋa wum kplii, le yi, dɔwuame kple dɔvɔ̃ ta; nya, si nègblɔ la, va me, eye nèle ekpɔm tso,\nhafi wò, Aƒetɔ Yehowa, nègagblɔ nam be: Tsɔ klosalo naƒle agblee, eye naɖo ɖasefowo eŋu, evɔ wònye wole du la tsɔ ge ade asi na Keldeatɔwo hafi!\nTete Yehowa fe gbe va na Yeremya bena:\nEyata ale Yehowa gblɔ esi: Kpɔ ɖa, matsɔ du sia ade asi na Kaldeatɔwo kple Babel-fia Nebukadnezar, ne wòaxɔe.\nEye Kaldeatɔ, siwo le aʋa wɔm kple du sia la, age ɖe eme, woatɔ dzo du sia, eye eya kple xɔ, siwo ta me wodo dzudzɔ na Baal, eye woƒo tsi ɖe anyi na mawu tutɔwo le, ne woatsɔ ado dzikui nam la, afiã.\nElabena Israel-viwo kple Yuda-viwo le nu vɔ̃ɖi ɖeɖe sɔŋ wɔwɔ dzi le ŋkunye me tso woƒe ɖevime ke, elabena Israel-viwo tso woƒe asinudɔwɔwɔwo do dziku nam, Yehowa ye gblɔe.\nElabena du sia do dɔmedzoe kple dziku nam tso gbesigbe wotsoe vaseɖe egbe, ale be mele eɖe ge ɖa le ŋkunye me kokoko,\nle Israel-viwo kple Yuda-viwo, woƒe fiawo kple woƒe amegãwo, woƒe nunɔlawo kple woƒe nyagblɔɖilawo, Yuda-ŋutsuwo kple Yerusalemtɔwo ƒe nu vɔ̃ɖi, siwo katã wowɔ, ne woatsɔ ado dzikui nam la ta.\nWotrɔ ʋume dem, eye menye ŋku me o, womeɖo to o, eye wodo toku ameɖeɖe, evɔ wònye wòfiã nu wo ɖaa atraɖi hafi.\nWotsɔ woƒe ŋunyɔnuwo ɖo aƒe, si ŋu woyɔ nye ŋkɔ ɖo la me, ne woagblẽ kɔ ɖo nɛ.\nWowɔ nuxeƒewo na Baal ɖe Ben-Hinom-bali la me, ne wòakɔ woƒe ŋutsuviwo kple woƒe nyɔnuviwo ŋu na Molox, nusi nyemeɖo na wo alo wòayi nye ta me va ge, be woawo ŋunyɔnu sia ahatsɔ ble Yuda ade nuvɔ̃ me o.\nEyata ale Yehowa, Israel ƒe Mawu la, gblɔ ɖe ɖu, si ŋu miawo miele gbɔgblɔm le be, woatsɔe ade asi na Babel-fia to yi dɔwuame kple dɔvɔ̃ dzi la ŋuti enye si:\nKpɔ ɖa, maƒo wo nu ƒu atso anyigbawo katã dzi, afisi menyã wo ɖo ɖo le nye dɔmedzoe kple nye dziku kpakple nye nyanyrã gã me, magakplɔ wo ava teƒe sia, eye woanɔ anyi bɔkɔɔ,\nwoanye dukɔ nam, eye manye Mawu na wo.\nMana dzi ɖeka kple mɔ ɖeka wo, ne woavɔ̃m ɣeawo katã ɣi hena woawo ŋutɔ kple wo megbeviwo ƒe nyuie.\nMabla nu mavɔ kpli wo, ale be nyemadzudzɔ nyuiwɔwɔ na wo o. Made ŋunye vɔvɔ̃ woƒe dzi me, be womagate ɖa le ŋunye o.\nMakpɔ dzidzɔ le nyuiwɔwɔ na wo ŋu, eye made woƒe agunu to ɖe anyigba sia dzi le nyateƒe me tso nye dzi blibo kple nye luʋɔ blibo me.\nElabena ale Yehowa gblɔ esi: Alesi mehe dzɔgbevɔ̃e gã siawo katã va dukɔ sia dzii la, nenema ke mahe nyui, siwo katã ŋu meƒo nu le la, ava wo dzii.\nEye woagaƒle agble le anyigba sia, si ŋu miawo miele gbɔgblɔm le be, ezu gbegbe, elabena amegbetɔ kple lãwo megali o, eye wotsɔe de asi na Kaldeatɔwo la dzi.\nWoagatsɔ ga aƒle agblewoe le Benyamin-nyigba dzi kple Yerusalem-nutowo me le Yuda-duwo kple to dzi duwo me, le bali me duwo kple dzieheduwo me, woade wo agbalẽ me, eye woatre enu ahaɖo ɖasefowo wo ŋu; elabena magaɖo wo te, Yehowa ye gblɔe.


Nya Si Biblia Gblɔ Tso Mawu Ƒe Ŋkɔa Ŋu\nMawu ƒe ŋkɔ si wotsɔ Hebri ŋɔŋlɔdzesiwo ŋlɔ la dze le blema Biblia ƒe asinuŋɔŋlɔgbalẽwo me zi gbɔ zi geɖe\nAme geɖewo yɔa dzesideŋkɔ siwo ŋu bubu le abe Aƒetɔ, Mavɔmavɔtɔ, Allah alo kpuie ko Mawu be eyae nye Mawu ƒe ŋkɔ. Ke hã ŋkɔ ŋutɔŋutɔ le Mawu si. Ðe wòle be nàzã ŋkɔ ma?\nMawu ŋkɔ ɖe?\nAme geɖe siwo gblɔna be Kristotɔwoe yewonye la xɔe se be Mawu ƒe ŋkɔe nye Yesu. Ame bubuwo hã gblɔna be esi wònye Mawu Ŋusẽkatãtɔ ɖeka koe li ta la, mehiã be woazã eƒe ŋkɔ ŋutɔŋutɔ o. Ame aɖewo hã gblɔna be masɔ be woazã Mawu ƒe ŋkɔ o.\nMenye Mawu Ŋusẽkatãtɔ la ƒe ŋkɔe nye Yesu o, elabe Yesu menye Mawu Ŋusẽkatãtɔ o. Le nyateƒe me la, Yesu fia ehati Mawu subɔlawo be woado gbe ɖa na Mawu be: “Fofo, wò ŋkɔ ŋuti nakɔ.” (Luka 11:2) Yesu ŋutɔ do gbe ɖa na Mawu be: “Fofo, do wò ŋkɔ ɖe dzi.”—Yohanes 12:28.\nMawu gblɔ le Biblia me be: “Nyee nye Yehowa. Ŋkɔnyee; Nyematsɔ nye ŋutikɔkɔe ana ame bubu aɖeke o.” (Yesaya 42:8) Hebrigbe me xaxagbeɖiɖi siwo nye YHWH gɔmee woɖe ɖe Eʋegbe me be “Yehowa,” eye esiae nye Mawu ƒe ŋkɔ. Ŋkɔ sia dze le Hebri Ŋɔŋlɔawo me abe zi gbɔ zi 7,000 ene. * Edze zi geɖe wu dzesideŋkɔ siwo nye “Mawu,” “Ŋusẽkatãtɔ” alo “Aƒetɔ” eye egadze enuenu wu ŋkɔ bubuwo abe Abraham, Mose alo David ene.\nYehowa mede se le Biblia ƒe akpa aɖeke be woagazã yeƒe ŋkɔa le bubumɔnu o. Ke boŋ Biblia na míenya be mawusubɔlawo zã eƒe ŋkɔa faa. Wotsɔ Mawu ƒe ŋkɔa de ŋkɔ siwo wotsɔ na wo viwo la me. Le kpɔɖeŋu me: Eliya ƒe ŋkɔa gɔmee nye “Nye Mawue Nye Yehowa,” eye Zakariya hã gɔmee nye “Yehowa Ðo Ŋku Edzi.” Mesesẽ na wo kura be woazã Mawu ƒe ŋkɔa le woƒe dzeɖoɖowo me gbe sia gbe o.—Rut 2:4.\nMawu di be míazã yeƒe ŋkɔa. Biblia gblɔ be: “Mida akpe na Yehowa, miyɔ eŋkɔ.” (Psalmo 105:1) Mawu dea dzesi ame siwo “dea ŋugble le eƒe ŋkɔ ŋu.”—Malaki 3:16.\n“Na woadze sii be wò, ame si ŋkɔe nye Yehowa la, wò ɖeɖe koe nye Dziƒoʋĩtɔ ɖe anyigba blibo la dzi.”—Psalmo 83:18.\nMawu ƒe ŋkɔa gɔme ɖe?\nAgbalẽnyala aɖewo xɔe se be le Hebrigbe me la, ŋkɔ Yehowa gɔmee nye “Enana Wòvaa Eme.” Gɔmeɖeɖe ma fia be, Mawu ŋutɔ tea ŋu va nyea nu sia nu si hiã alo enana eƒe nuwɔwɔwo va nyea nu sia nu si hiã ale be eƒe tameɖoɖo nava eme. Wɔla ŋusẽkatãtɔ la koe ate ŋu awɔ nu wòasɔ ɖe ŋkɔ ma nu.\nNU SI ESIA FIA NA WÒ\nNe ènya Mawu ƒe ŋkɔa la, akpɔ ŋusẽ ɖe ale si nèbua eyamae la dzi. Anɔ bɔbɔe na wò be nàte ɖe eŋu. Le nyateƒe me la, aleke wòanya wɔ be nàte ɖe ame aɖe si ŋkɔ mènya o la ŋu? Ènyaa, esi Mawu na nèva nya eƒe ŋkɔa la, efia be edi be nàte ɖe ye ŋu.—Yakobo 4:8.\nKa ɖe edzi be Yehowa awɔ nu ɣesiaɣi wòasɔ ɖe eƒe ŋkɔa nu, elabe enye Mawu si wɔa eƒe ŋugbedodowo dzi. Esia tae Biblia gblɔ be: “Ame siwo nya wò ŋkɔ la aɖo ŋu ɖe ŋuwò.” (Psalmo 9:10) Kakaɖedzi sia ava su asiwò ne èva srɔ̃e be ɖekawɔwɔ le Yehowa ƒe ŋkɔa kple eƒe nɔnɔme siwo nye nublanuikpɔkpɔ, veveseɖeamenu, dzɔdzɔenyenye kple ale si eƒe lɔlɔ̃ nu metsina o la dome. (2 Mose 34:5-7) Edea dzi ƒo na mí ŋutɔ be míanyae be esi Yehowa wɔa eƒe ŋugbedodowo dzi ɣesiaɣi ta la, awɔ nu wòasɔ ɖe eƒe nɔnɔme siawo nu godoo.\nMɔnukpɔkpɔ gãe wònye be míenya Mawu Ŋusẽkatãtɔ la ƒe ŋkɔ. Ŋkɔa nyanya ate ŋu ana yayrawo nasu asiwò fifia kple etsɔme. Mawu do ŋugbe be: “Makpɔ eta, elabena enya nye ŋkɔ.”—Psalmo 91:14.\n“Ame sia ame si yɔa Yehowa ƒe ŋkɔ la, woaɖee.”—Yoel 2:32.\nMawu ƒe ŋkɔ si woŋlɔ ɖe gbegbɔgblɔ vovovowo me\n^ mm. 9 Biblia gɔmeɖeɖe geɖe ɖe Mawu ƒe ŋkɔa ɖa, eye wotsɔ dzesideŋkɔ si nye “AƑETƆ” si woŋlɔ kple ŋɔŋlɔdzesi gãwo ɖo eteƒe, eye le Biblia bubuwo me la, kpukpui tiatia aɖewo me koe Mawu ƒe ŋkɔa dze le loo alo wotsɔe de kpukpui aɖewo ƒe etenuŋɔŋlɔ me. Ŋɔŋlɔ Kɔkɔeawo—Xexe Yeye Gɔmeɖeɖe Biblia ya zã Mawu ƒe ŋkɔ le afi siwo katã wòdze le le Biblia me.